qundao/data-zh-poetry huggingface dataset:
大江东去·番禺居少楠先生溥遗稿题词
作者：陈步墀
朝代：清

斯人著作，正终身坎壈，乃能如此。莫笑狂生难近也，世上真狂有几。仰屋愁穷，长门赋值，豪赠当炉妓。天生才调，千金散尽来耳。想见昔日临池，屈香宋艳，名下无余子。一此怀中投桂去，落落谁堪知己。憎命文章，依人剑铗，不改心如水。于今论定，公卿输与寒士。
忆仙姿
作者：陈步墀
朝代：清

一曲清歌人瘦。五夜好花开透。小字唤琼娘，香梦不堪回首。杨柳。杨柳。空自起眠春昼。
忆秦娥
作者：陈步墀
朝代：清

风花雪。重来不见香城月。香城月。团圆有限，此生长缺。彩云已化随蜂蝶。秋波一转依然别。依然别。销魂渡口，谁家桃叶。
摊破浣溪沙·双溪水浅，缚筏为舟，路书所见
作者：陈步墀
朝代：清

清浅鱼苗出没时。夕阳人负网篮归。输与渔翁名利外，有生涯。束峡流湍成韵响，隔溪花笑映涟漪。几度安排穿水石，苦篙师。
摸鱼儿·家藏岭南三先生墨迹，感题其后
作者：陈步墀
朝代：清

展寒窗、几行细认，前朝书妙如许。翁山元孝纵横笔，添个药亭仙侣。吾与汝。叹影事成尘，今日相怜处。新愁似絮。只断幅残编，晦明共对，斗室论风雨。诗中趣。绝好传神毫楮。离忧半又词语。人间轮转兴亡局，身世飘零无主。弹指去。想此后名流，更有谁千古。当年邝露。记绿绮藏来，死生同抱，一曲最心苦。
明月生南浦·为刘子评题月好眉史照
作者：陈步墀
朝代：清

酒国看花花貌众。别有天台，得入迷香洞。一幅秋波临去送。几番惊醒刘郎梦。同是月眉怜小凤。好是君家，桂是侬家弄。双管拈来情意重。秋风写出婵娟冻。
明月生南浦·八月廿一日克己领事宴余山中，出册索题，即席赠此
作者：陈步墀
朝代：清

槐黄八月晴新雨。秋里逢君，爱我填词句。两度山中留小住。心脾凉入松涛语。裙屐翩翩真漫与。座有神仙，指点蓬瀛去。此日楼台须记取。斜阳芳草连天处。
明月生南浦·周仰旦之相、刘少樵扬芬两明经，黄东铭序镛、赖稚恭淑鲁两茂才，同酌于题红室。仰旦即席诗云：十年前到繁华地，今日重来续旧游。风雅香江谁第一，元龙新筑绣诗楼。徵歌选艳百花娇。中有雏鬟字小乔。纵是周郎能顾曲，竟无言语那魂销。燕语莺喉辨不明。回灯添酒夜三更。尊前忽说旧乡话，怎样相逢亦动情。别后寄答二阕，兼怀诸子韩江
作者：陈步墀
朝代：清

嫩绿娇红香满座。楼上看花，花里春人可。生怕乔娘眉半锁。恼郎初怯樱桃破。同是萍踪无定个。或恐钱塘，苏小乡亲我。当夕知音花几朵。相逢莫负韶光过。况有荣娘连雪映。错落银桥，桂住蟾宫冷。醉倒玉山谁酩酊。险些来把三生证。泪上青衫重自省。今日飘离，高会何时更。家在蓝关梅惯咏。分香题到天涯影。
明月生南浦·周仰旦之相、刘少樵扬芬两明经，黄东铭序镛、赖稚恭淑鲁两茂才，同酌于题红室。仰旦即席诗云：十年前到繁华地，今日重来续旧游。风雅香江谁第一，元龙新筑绣诗楼。徵歌选艳百花娇。中有雏鬟字小乔。纵是周郎能顾曲，竟无言语那魂销。燕语莺喉辨不明。回灯添酒夜三更。尊前忽说旧乡话，怎样相逢亦动情。别后寄答二阕，兼怀诸子韩江·其一
作者：陈步墀
朝代：清

嫩绿娇红香满座。楼上看花，花里春人可。生怕乔娘眉半锁。恼郎初怯樱桃破。同是萍踪无定个。或恐钱塘，苏小乡亲我。当夕知音花几朵。相逢莫负韶光过。
明月生南浦·周仰旦之相、刘少樵扬芬两明经，黄东铭序镛、赖稚恭淑鲁两茂才，同酌于题红室。仰旦即席诗云：十年前到繁华地，今日重来续旧游。风雅香江谁第一，元龙新筑绣诗楼。徵歌选艳百花娇。中有雏鬟字小乔。纵是周郎能顾曲，竟无言语那魂销。燕语莺喉辨不明。回灯添酒夜三更。尊前忽说旧乡话，怎样相逢亦动情。别后寄答二阕，兼怀诸子韩江·其二
作者：陈步墀
朝代：清

况有荣娘连雪映。错落银桥，桂住蟾宫冷。醉倒玉山谁酩酊。险些来把三生证。泪上青衫重自省。今日飘离，高会何时更。家在蓝关梅惯咏。分香题到天涯影。
明月生南浦·明顺德陈岩野先生邦彦遗像
作者：陈步墀
朝代：清

弟死师门臣死主。变乱相从，陷阵摧锋去。一幅禺珠愁日暮。无人会得图中语。弹指残棋今似古。只少纲常，反道先生苦。欲起忠魂来问汝。滔滔天下何胜诉。
明月生南浦·潘季展大令元长以其先人峄琴学士衍桐石刻遗诗见贻，奉酬此解，并即寄怀
作者：陈步墀
朝代：清

节近重阳风约雨。才喜逢君，又送君归去。襟上酒痕添几许。别来无恙珠江渡。家有文章传李杜。示我津梁，一卷西湖赋。海角披吟秋又暮。月光不觉眉儿吐。
明月生南浦·题番禺屈翁山先生大均遗像
作者：陈步墀
朝代：清

万壑奔涛诗衍派。心在诸陵，未许纲常坏。日月升沈时不再。有人图像流天外。归死罗浮休也慨。为宦为僧，当是神明代。此际题词来下拜。斧斤偏向班门卖。
明月生南浦·黄季熙属缤华女生绣燕菊图，来祝余寿，漫题
作者：陈步墀
朝代：清

秋在东篱春未老。燕子飞时，菊有黄花早。第一风光随处好。四时人预凌霜傲。咏絮才高怜玉小。名重缤华，艺重中华妙。梦雨醒来情自笑。者图写入双溪照。
昭君怨·明妃背立图，为梁季存广文麟章题
作者：陈步墀
朝代：清

漫道和戎无策。别有英雄巾帼。雁雪满天寒。背人看。博得君王长恨。那忍琵琶多怨。省识画图容。鬓云松。
更漏子·舟泊黄冈
作者：陈步墀
朝代：清

六篷船，双竹桨。刺入荻芦花港。风笛起，酒帘飘。停桡姑嫂桥。望城头，连渡口。正好月光明透。寒击柝，夜啼乌。客船人听无。
望海潮·寄呈邑尊龙赞侯太史朝翊
作者：陈步墀
朝代：清

彭泽秋高，河阳春满，者番传遍三饶。待诏当门，尊君环郭，羽毛想像云霄。苏海与韩潮。有丰湖韵事，湘水歌谣。贤吏甘棠，儿童竹马喜今朝。执鞭愿附词曹。奈风尘老我，何处推敲。西出渭城，南来明月，韶光易把人抛。天外忆王乔。叹谁言河广，曾不容刀。安得望耕亭畔，晨夕许诛茅。
桃源忆故人·题亡友傅志丹太史维森书笺
作者：陈步墀
朝代：清

重泉追悼修文召。好是芸窗同调。当日玉堂年少。梦入生花笑。无端剩我风尘老。抛却朋从歌啸。检点行装鳞爪。犹作烟云巧。
河传·读淮海词，书后
作者：陈步墀
朝代：清

微云山抹。想当时觑著。江淮人物。婉约多情，真个苏黄难屈。叹词宗、留衣砵。重来况有朝华妾。肠断龟山，醉是伤离别。玉漏迢迢，天外一钩残月。到如今、犹凄绝。
浣纱溪
作者：陈步墀
朝代：清

破帽蹇驴逐锦鞍。也如饥客眼长寒。尘中谁识酒肠宽。独立苍茫怜色相，空空难拾旧时欢。菩提自在任人看。
浣纱溪·自题立照，用伯端韵
作者：陈步墀
朝代：清

欲上浮图第七层。最无凭藉也能凭。禅机参透不须嗔。慧业证成身后果，丹心照彻佛前灯。厌伊哀乐日侵寻。
浪淘沙
作者：陈步墀
朝代：清

风急展帆高。四面波涛。扁舟一叶等鸿毛。身在浪花飞喷处，湿了征袍。笑我太雄豪。未许停艘。定来沧海戴灵鳌。此去龙门烧尾也，起凤腾蛟。
清平乐·入饶平城
作者：陈步墀
朝代：清

葱茏楼阙。何处无人物。历尽蚕丛连雉堞。当年多少豪杰。如今衢巷弦歌。武城剑气消磨。报道阳春有脚，五风十雨调和。
渔家傲·题蒹葭秋水图
作者：陈步墀
朝代：清

浪絮浮萍江海里。秋云遮断秋山紫。棹入芦花船不系。风景异。斜阳天外余霞绮。钓得碧鲈刚半醉。苍茫长伴烟和水。恰好前汀眉月起。人两地。溯洄从此销魂矣。
满庭芳·府尊家澍甘太守兆棠偕孙权之军门国乾、赵恒光协戎月修、程翰丞、张益生、周午桥、赵楚臣、宋顺之五大令访余绣诗楼，得读太守西征诗、感怀诗、武匡军昭忠祠联诸作，气概不可一世，倚声以纪其盛
作者：陈步墀
朝代：清

赤柱山遥，黄堂人远，有缘天假相逢。高谈鸿辩，武达又文通。最是余生百战，七旬外、矍铄元戎。群英会，飞凫五老，仙吏降庭中。当年征戍事，支持病骨，黯淡军容。看书生擒贼，伟烈丰功。翰墨留题到处，诗楼上、许认泥鸿。从今后，轻裘缓带，风度识羊公。
满江红 哭萧琼山二阕 其一
作者：陈步墀
朝代：清
体裁：词

回首西园，是昔日、我曾游处。还记得、连床竟夕，有诗联句。绿蚁一杯天欲雪，红葳四壁花如雨。问东风、何事太猖狂，催春去。茹科也，孙山赋。棘闱也，伤迟暮。共药王禅院，懒残煨芋。十载难知良相业，再来易变徐君墓。惹行人、谶说洗心泉，泉台路。
满江红 哭萧琼山二阕 其二
作者：陈步墀
朝代：清
体裁：词

涕泪千行，为汝也、怆怀而语。倘异日、再生尘世，莫为商贾。百万朱提供债尽，诉天搔首天能恕。愿当途、观过便知仁，怜伊处。七旬母，应愁苦。痴儿女，应悲楚。想萧条身后，一寒如许。自古英雄天纵去，怪他偏与残棋主。问奸人、席卷又何心，增侬恼。
满江红·同兰史送何星俦之厦门
作者：陈步墀
朝代：清

谁赋同袍，匣不住、香城剑气。搔首问、天真无语，狂歌斫地。铁舰竟成笳鼓会，金门应有鱼龙戏。喜当途、函电正交驰，期君至。工言语，端木赐。和书字，青莲李。寓干戈玉帛，书生戎帅。一路平安如我祝，千秋功业从兹起。挹兰言、舟次表心情，吾归矣。
满江红·哭萧琼山二阕
作者：陈步墀
朝代：清

回首西园，是昔日、我曾游处。还记得、连床竟夕，有诗联句。绿蚁一杯天欲雪，红葳四壁花如雨。问东风、何事太猖狂，催春去。茹科也，孙山赋。棘闱也，伤迟暮。共药王禅院，懒残煨芋。十载难知良相业，再来易变徐君墓。惹行人、谶说洗心泉，泉台路。涕泪千行，为汝也、怆怀而语。倘异日、再生尘世，莫为商贾。百万朱提供债尽，诉天搔首天能恕。愿当途、观过便知仁，怜伊处。七旬母，应愁苦。痴儿女，应悲楚。想萧条身后，一寒如许。自古英雄天纵去，怪他偏与残棋主。问奸人、席卷又何心，增侬恼。
满江红·李简斋光宇、汪笃甫云、叶谦丞昭遒、恽厚存学基诸观察访余香江，别后寄怀
作者：陈步墀
朝代：清

秋入楼台，带一抹、夕阳天畔。君不记、江头寻醉，紫貂能换。旧约已随人老大，新妆又扰肠回断。数名流、赤柱比香山，平分半。词点铁，双溪看。花解语，愉园唤。有晓风残月，昔时游伴。相见匆匆文酒会，别来怅怅愁丝乱。恨海潮、吹梦到佗城，难登岸。
满江红·答刘伯端原韵
作者：陈步墀
朝代：清

同病于今，休再问、故园春色。有几度、鹤唳惊传，鹃啼呜咽。绿到蘼芜归未得，青生荆棘何曾歇。共怜伊、东望路漫漫，无区别。尘土梦，谁安息。汹涌事，如秋汐。正凉风天末，杜陵怀白。逐客三更梁上月，关心千里程门雪。化寒螀、遍地作微吟，声悽切。
生查子·题独漉堂诗后
作者：陈步墀
朝代：清

乡国溯词源，不见诗人在。一瓣爇心香，许我来参拜。温厚药亭传，魄力翁山爱。同是大家名，气概偏豪迈。
眉峰碧·舟过青山
作者：陈步墀
朝代：清

水是秋波送。山是春螺动。行舟回曲近山前，恍入桃花源梦。雨带烟霞弄。翠压林梢重。相逢无此好湖山，阿谁不爱青岩洞。
离亭燕·送王干臣部郎大贞还京
作者：陈步墀
朝代：清

两度师船南下。飘拂国旗高挂。浩荡皇恩宣布处，付与桥民佳话。欣道使臣来，博带儒冠閒雅。地是车牛传舍。人有联骚吟社。海外能谈存古事，礼失而求诸野。惆怅别星轺，珍重采风归也。
绮罗香·护花铃
作者：陈步墀
朝代：清

园卉千重，阑干六曲，色相和鸾差近。小弄轻圆，忙到一宵声紧。已生成、缀玉多情，休再道、司香无分。替东风、著力扶持，几番迢递报花信。蛛丝斜罩屋角，同是芳心挂处，飘残红粉。寥落知音，说甚空中传恨。恐狂蜂、浪蝶飞来，更燕子、衔将春尽。怅高楼、疑雨孤鸣，梦回须细认。
荆州亭·过德风亭
作者：陈步墀
朝代：清

万壑千岩回抱。石栈天梯当道。此地握咽喉，可有丸泥能保。大乱不忧群盗。大旱不忧苗槁。虽是谶碑词，却也情形了了。
莺啼序·杨仑西花笑楼词四种
作者：陈步墀
朝代：清

词源倒流三峡，有风尘物色。叹多少、沦落天涯，谁遇黄九秦七。论呕尽、才人心血。裒然当作金声掷。除非是、杨子名高，始能消得。拾翠洲边，织绡泉底，一卷花间集。好时光、笑傲园林，选歌传遍羊石。甚匆匆、闽南别去，尚归梦醒余追忆。正淋漓、金菊芙蓉，开篇初什。江湖载酒，岭海题糕，又挥毫泼墨。尚记取、月华如水，醉不胜寒，玉宇琼楼，青衫泪湿。英雄儿女，半生情种，更留长恨为君赋，把鸳鸯、谱出分飞翼。无端锦瑟，听来五十弦弹，哀音悽倒裙屐。诗楼读罢，四顾苍茫，独数行垂泣。我忽想、照霞盛子，说剑潘郎，鮀浦髯公，香山吟客。飘零老大，相怜同调，搓酥滴粉浑閒事，已及身、共许千秋日。笑余客邸青箱，珍重藏兹，堪夸拱璧。
菩萨蛮
作者：陈步墀
朝代：清

鸿泥印遍寒嶂叠。照人千里耕台月。相见说诗稀。风流经品题。问琴词一曲。赐与迦陵读。五鼓恼城楼。翻添离别愁。
菩萨蛮 无题十六阕 其一
作者：陈步墀
朝代：清
体裁：词

红楼窈窕春无主。销魂最是梨花雨。雨意泥人来。珠帘刚半开。嫣然浑欲笑。微露樱桃巧。有美说怜伊。柔情绾柳丝。
菩萨蛮 无题十六阕 其三
作者：陈步墀
朝代：清
体裁：词

青衫无力双乔锁。对门恐坠酸梅个。欲说此时情。爱河潮未平。紫云红似豆。亦解相思瘦。咫尺是天涯。断肠君不知。
菩萨蛮 无题十六阕 其九
作者：陈步墀
朝代：清
体裁：词

梧桐落尽江枫晚。心情爱寄新来雁。婉转诉相思。语郎郎自披。飞蓬怜到首。自伯之东久。芳草忆王孙。春归人可圆。
菩萨蛮 无题十六阕 其十二
作者：陈步墀
朝代：清
体裁：词

金铃犹护红栏角。尊前太惜花匆落。鸳梦总生凉。温柔谁住乡。风鬟连雾鬓。那有传香粉。小玉本无愁。伴侬楼上头。
菩萨蛮 答伯端香江春日杂咏四阕 其一
作者：陈步墀
朝代：清
体裁：词

红楼近水环三面。风光未许寻常见。几度绣帘垂。春深燕子知。阑干何屈曲。倚上人如玉。翠色接眉弯。隔江无数山。
菩萨蛮 答伯端香江春日杂咏四阕 其四
作者：陈步墀
朝代：清
体裁：词

石塘塘水如油绿。鸳鸯好梦还双宿。有梦莫惊醒。凭他好处行。放歌宜纵酒。十里灯如昼。珍重语刘郎。春归思故乡。
菩萨蛮·八妹校书缠头助赈，填此美之
作者：陈步墀
朝代：清

洪流漂出河边骨。侠风吹上瑶台月。妾姓是垂杨。白花侬住乡。徐娘称妹八。独有须眉戛。惆怅一蟾圆。恤灾卖笑钱。
菩萨蛮·其七
作者：陈步墀
朝代：清
体裁：词

分明眼底人伤别。低声珍重偎侬说。小立倚香肩。关情宵可怜。晨妆犹带恨。眉黛秋波远。莫道不销魂。罗巾湿泪痕。
菩萨蛮·其三
作者：陈步墀
朝代：清
体裁：词

杨花朝落愉园径。秋千暮上墙头影。门外逐香车。鞭丝夕照斜。当时觞咏地。往事休提起。风月自年年。诉春春可怜。
菩萨蛮·其二
作者：陈步墀
朝代：清
体裁：词

游人尽说公园好。白头才子游人笑。三月踏青时。穿花引蝶儿。衣香和影瘦。坐到黄昏候。不忍放春回。啼痕怜著伊。
菩萨蛮·其二
作者：陈步墀
朝代：清
体裁：词

秋波閒杀当筵送。爱郎许赠钗头凤。停酒数更阑。双双颓玉山。梦魂犹带醉。不辨巫山翠。春晓小桃根。隔墙花唤人。
菩萨蛮·其五
作者：陈步墀
朝代：清
体裁：词

鞭丝夕照愉园路。钿车驻试凌波步。妆艳妒秋娘。新开花一双。羡郎云带雨。幻作荷珠去。到处自团圆。人间无限缘。
菩萨蛮·其八
作者：陈步墀
朝代：清
体裁：词

迷茫烟水愁难断。西湖未许西施伴。湖上忆欢娱。双飞燕不如。离怀常似醉。孤枕秋人睡。一样对兰缸。连宵寒且长。
菩萨蛮·其六
作者：陈步墀
朝代：清
体裁：词

月明如水楼台浸。秋寒对影连衾锦。归梦欲乘风。关山一万重。江湖今落魄。怕听湘灵瑟。艳福纵能消。朱颜人易彫。
菩萨蛮·其十
作者：陈步墀
朝代：清
体裁：词

东风做弄春回样。相逢依旧夭桃向。见面也依依。谁知兰梦时。羞人银烛下。絮絮烦阿姐。含泪倚雕栏。妨他花易残。
菩萨蛮·其十一
作者：陈步墀
朝代：清
体裁：词

棠梨花谢伤春老。朝来暮去阿姨恼。静掩对屏山。吞声非等閒。留香无别计。燕去红丝系。遮莫泊浔阳。秋风月满江。
菩萨蛮·其十三
作者：陈步墀
朝代：清
体裁：词

楼上阑干楼外道。春魂常被风吹倒。何处最关情。娥眉淡扫成。夜明同弄月。微露金条脱。垂手五更寒。怜他衫子单。
菩萨蛮·其十五
作者：陈步墀
朝代：清
体裁：词

罗襦斜系丁香结。锦鞋绣满绑儿蝶。红脸醉微微。风情别后思。花容曾共拍。姊妹贻春色。相认雪鸿缘。生生世世天。
菩萨蛮·其十六
作者：陈步墀
朝代：清
体裁：词

十年梦觉襟痕酒。晓风残月章台柳。不说此时情。谁知薄倖名。繁华容易了。色色空空妙。莫怪写词人。我闻如是真。
菩萨蛮·其十四
作者：陈步墀
朝代：清
体裁：词

菱花簇照盘龙髻。朝来无限钿窗媚。一笑语仙郎。钗添金凤凰。为郎閒理发。背影浓香亵。不分鬓如银。双夸镜里春。
菩萨蛮·其四
作者：陈步墀
朝代：清
体裁：词

重重园杏关难住。宵寒悄度黄莺语。郎是可怜虫。故来开守宫。脸霞红欲涨。暗溢桃花浪。今夕翠云窝。春情谁少多。
菩萨蛮·寿蔡竹铭
作者：陈步墀
朝代：清

寒松一树冬霏雪。玉缸香衬团圆月。五秩散仙人。风流贺季真。词华连剑气。未遂平生志。莫漫说飘零。天南多寿星。
菩萨蛮·无题十六阕
作者：陈步墀
朝代：清

红楼窈窕春无主。销魂最是梨花雨。雨意泥人来。珠帘刚半开。嫣然浑欲笑。微露樱桃巧。有美说怜伊。柔情绾柳丝。秋波閒杀当筵送。爱郎许赠钗头凤。停酒数更阑。双双颓玉山。梦魂犹带醉。不辨巫山翠。春晓小桃根。隔墙花唤人。青衫无力双乔锁。对门恐坠酸梅个。欲说此时情。爱河潮未平。紫云红似豆。亦解相思瘦。咫尺是天涯。断肠君不知。重重园杏关难住。宵寒悄度黄莺语。郎是可怜虫。故来开守宫。脸霞红欲涨。暗溢桃花浪。今夕翠云窝。春情谁少多。鞭丝夕照愉园路。钿车驻试凌波步。妆艳妒秋娘。新开花一双。羡郎云带雨。幻作荷珠去。到处自团圆。人间无限缘。月明如水楼台浸。秋寒对影连衾锦。归梦欲乘风。关山一万重。江湖今落魄。怕听湘灵瑟。艳福纵能消。朱颜人易彫。分明眼底人伤别。低声珍重偎侬说。小立倚香肩。关情宵可怜。晨妆犹带恨。眉黛秋波远。莫道不销魂。罗巾湿泪痕。迷茫烟水愁难断。西湖未许西施伴。湖上忆欢娱。双飞燕不如。离怀常似醉。孤枕秋人睡。一样对兰缸。连宵寒且长。梧桐落尽江枫晚。心情爱寄新来雁。婉转诉相思。语郎郎自披。飞蓬怜到首。自伯之东久。芳草忆王孙。春归人可圆。东风做弄春回样。相逢依旧夭桃向。见面也依依。谁知兰梦时。羞人银烛下。絮絮烦阿姐。含泪倚雕栏。妨他花易残。棠梨花谢伤春老。朝来暮去阿姨恼。静掩对屏山。吞声非等閒。留香无别计。燕去红丝系。遮莫泊浔阳。秋风月满江。金铃犹护红栏角。尊前太惜花匆落。鸳梦总生凉。温柔谁住乡。风鬟连雾鬓。那有传香粉。小玉本无愁。伴侬楼上头。楼上阑干楼外道。春魂常被风吹倒。何处最关情。娥眉淡扫成。夜明同弄月。微露金条脱。垂手五更寒。怜他衫子单。菱花簇照盘龙髻。朝来无限钿窗媚。一笑语仙郎。钗添金凤凰。为郎閒理发。背影浓香亵。不分鬓如银。双夸镜里春。罗襦斜系丁香结。锦鞋绣满绑儿蝶。红脸醉微微。风情别后思。花容曾共拍。姊妹贻春色。相认雪鸿缘。生生世世天。十年梦觉襟痕酒。晓风残月章台柳。不说此时情。谁知薄倖名。繁华容易了。色色空空妙。莫怪写词人。我闻如是真。
菩萨蛮·次韵答杨仑西
作者：陈步墀
朝代：清

随风咳唾珠和玉。归心爱读醒余曲。一卷掷金声。双夸云雁绫。猗兰难伍草。遁迹江湖老。相约过前溪。穿花醉碧堤。
菩萨蛮·用李后主韵
作者：陈步墀
朝代：清

临行泪湿花如雾。相思恰好人归去。依旧步春阶。歌沈红绣鞋。夜寒缘不见。愁对灯丝颤。影事语来难。余情空自怜。
菩萨蛮·留别赞公，用宋芸子韵
作者：陈步墀
朝代：清

秦城雁断风声恶。客中姜被连宵薄。此恸岂寻常。休教涕泪长。平原人绣线。情重和愁惯。生佛万家怜。散饶青一天。
菩萨蛮·答伯端香江春日杂咏四阕
作者：陈步墀
朝代：清

红楼近水环三面。风光未许寻常见。几度绣帘垂。春深燕子知。阑干何屈曲。倚上人如玉。翠色接眉弯。隔江无数山。游人尽说公园好。白头才子游人笑。三月踏青时。穿花引蝶儿。衣香和影瘦。坐到黄昏候。不忍放春回。啼痕怜著伊。杨花朝落愉园径。秋千暮上墙头影。门外逐香车。鞭丝夕照斜。当时觞咏地。往事休提起。风月自年年。诉春春可怜。石塘塘水如油绿。鸳鸯好梦还双宿。有梦莫惊醒。凭他好处行。放歌宜纵酒。十里灯如昼。珍重语刘郎。春归思故乡。
虞美人
作者：陈步墀
朝代：清

姑苏泛酒人归日。香梦还相忆。一枝秾艳是芙蓉。才涉秋江来采去匆匆。腰缠十万休夸也。风月原无价。好花如旧隔横塘。不道年时城郭已沧桑。
虞美人
作者：陈步墀
朝代：清

年时我亦飘离去。都为尘缘误。寄声珍重到君无。不见雁儿来答一封书。依然顾影同伤命。知己愁难讯。天涯何惜尽情啼。只有青衫红袖两双凄。
虞美人·仑西以明妃图题词见示，即用原调次韵，再题红梅绣品
作者：陈步墀
朝代：清

繁华开尽东风紧。没计留香粉。为谁放下玉琴弹。绣出天寒无鹤影形单。红妆人比梅花瘦。爱祝檀郎寿。五丝续命有侬知。恰是江城闻笛笑开眉。
虞美人·怀家育卿
作者：陈步墀
朝代：清

廿年落拓名心碎。满眼伤时泪。海隅同调问何人。惨绝雨亭宿草在孤坟。平生不惯轻然诺。与世无交错。青灯黄卷案头埋。便有千回滋味个中来。
虞美人·明顺德陈独漉先生恭尹遗像
作者：陈步墀
朝代：清

遥知白发添如许。心事翁山与。风潇雨晦匣中鸣。愿作剑童来此侍先生。离忧古色衡湘句。压倒词场去。爱瞻遗老铸金身。恰有杜鹃时节寄图人。
虞美人·盛季莹太守景璿寄赠屈翁山先生象、粤东三家词钞、焦山志、魂粤庐余两集，用饮水词韵作答
作者：陈步墀
朝代：清

梧桐叶落秋风冷。盼断鱼鸿影。忽看图籍到金樽。知是多情楼上照霞人。相逢曾泛葡萄酒。别去频回首。屋梁怀月尚无眠。安得长为三柳拜君前。
虞美人·题素蛮女士绣红梅图
作者：陈步墀
朝代：清

红绒香满霜绫片。中隐神仙眷。酒阑谁与影徘徊。记得月明林下伴侬来。前生可是樱桃口。爱嚼相思豆。牵丝犹自带胭脂。别有芳名绿萼畏人知。
蝶恋花
作者：陈步墀
朝代：清

前度禅房连竹径。绝妙新词，并落钗裙影。惆怅别离心似梗。况教一曲琼瑶赠。元鬓消磨愁对镜。那有风尘，赏识诗人境。醉煞当时谁独醒。朅来同学相如病。
蝶恋花 补题亡室断弦图六阕 其一
作者：陈步墀
朝代：清
体裁：词

老去齐眉休再论。我白头颅，卿尚青年面。朅起前情如絮乱。七条弦子琴中断。红烛高烧垂泪满。侬更何堪，触入凄凉眼。辛苦鸡鸣谁戒旦。闷人谋素将缣换。
蝶恋花 补题亡室断弦图六阕 其三
作者：陈步墀
朝代：清
体裁：词

月冷房帷星在户。为续鸾胶，博得皇英誉。井臼纵教贤内助。更无如晦谈风雨。郁郁埋香何处去。指点前村，爱近先人墓。听遍杜鹃侬最苦。挈儿同上清明路。
蝶恋花 补题亡室断弦图六阕 其二
作者：陈步墀
朝代：清
体裁：词

嫁得词人心也慰。虑泣芦花，病骨支离际。一事商量无别计。无侬媒妁言归妹。儿女娇痴年纪细。遗我三儿，惨绝中儿逝。不分颠连如我矣。十年磨尽英雄气。
蝶恋花 邓娘花鸟绣本，感题二阕，并柬凤公 其一
作者：陈步墀
朝代：清
体裁：词

开到荼蘼春尚早。柳线秧针，辛苦闺人了。指上粉痕香又渺。黄花有梦黄魂绕。没个团圆明月照。侬却怜伊，伊却怜侬少。尽日莺啼兼燕笑。枝栖切莫将人恼。
蝶恋花·其二
作者：陈步墀
朝代：清
体裁：词

莫计留春春欲暮。恻恻东风，占了颓红路。正是海棠初睡妒。化为蝴蝶寻香去。楚楚明妆连翠羽。满地相思，鸟也低头语。六角锦屏丝万缕。人间何处无愁绪。
蝶恋花·其五
作者：陈步墀
朝代：清
体裁：词

载酒江湖夸小杜。吹绉春池，未免逢他怒。谁解天涯桃叶渡。者愁有梦寻卿诉。记得弥留偏赠语。寒暖须知，珍重无人处。体贴郎心犹算汝。劝郎勿惜黄金缕。
蝶恋花·其六
作者：陈步墀
朝代：清
体裁：词

燕去梁空朝复暮。昔也双栖，今也天人路。追悼恩情徒絮絮。爱河滴血难消数。夜半金风桐叶露。客邸无端，忽动秋声赋。最是老夫肠断句。披图泪湿衫如雨。
蝶恋花·其四
作者：陈步墀
朝代：清
体裁：词

荏苒韶光人老大。依旧青衿，落拓真无奈。说到封侯难觅个。黄泉应亦卿怜我。世态炎凉今看破。那有文章，抵得黄金货。饱死侏儒臣朔饿。别离远逐鸱夷舸。
蝶恋花·和伯端韵
作者：陈步墀
朝代：清

红杏梢头花几许。一夜东风，吹落苍苔去。燕子衔归浑自语。闷人又是潇潇雨。十二楼高谁住处。寒食青骢，记得来时路。欲觅彩云同买醉。恐伊惹起伤春泪。
蝶恋花·珠江即景
作者：陈步墀
朝代：清

船到江心寒料峭。谁是珠郎，伴著珠娘笑。深夜月华明又照。双双稳睡鸳鸯鸟。数尽城楼更漏悄。香梦初酣，生怕天微晓。一夕欢娱无限好。马蹄催上离亭道。
蝶恋花·补题亡室断弦图六阕
作者：陈步墀
朝代：清

老去齐眉休再论。我白头颅，卿尚青年面。朅起前情如絮乱。七条弦子琴中断。红烛高烧垂泪满。侬更何堪，触入凄凉眼。辛苦鸡鸣谁戒旦。闷人谋素将缣换。嫁得词人心也慰。虑泣芦花，病骨支离际。一事商量无别计。无侬媒妁言归妹。儿女娇痴年纪细。遗我三儿，惨绝中儿逝。不分颠连如我矣。十年磨尽英雄气。月冷房帷星在户。为续鸾胶，博得皇英誉。井臼纵教贤内助。更无如晦谈风雨。郁郁埋香何处去。指点前村，爱近先人墓。听遍杜鹃侬最苦。挈儿同上清明路。荏苒韶光人老大。依旧青衿，落拓真无奈。说到封侯难觅个。黄泉应亦卿怜我。世态炎凉今看破。那有文章，抵得黄金货。饱死侏儒臣朔饿。别离远逐鸱夷舸。载酒江湖夸小杜。吹绉春池，未免逢他怒。谁解天涯桃叶渡。者愁有梦寻卿诉。记得弥留偏赠语。寒暖须知，珍重无人处。体贴郎心犹算汝。劝郎勿惜黄金缕。燕去梁空朝复暮。昔也双栖，今也天人路。追悼恩情徒絮絮。爱河滴血难消数。夜半金风桐叶露。客邸无端，忽动秋声赋。最是老夫肠断句。披图泪湿衫如雨。
蝶恋花·邓娘花鸟绣本，感题二阕，并柬凤公
作者：陈步墀
朝代：清

开到荼蘼春尚早。柳线秧针，辛苦闺人了。指上粉痕香又渺。黄花有梦黄魂绕。没个团圆明月照。侬却怜伊，伊却怜侬少。尽日莺啼兼燕笑。枝栖切莫将人恼。莫计留春春欲暮。恻恻东风，占了颓红路。正是海棠初睡妒。化为蝴蝶寻香去。楚楚明妆连翠羽。满地相思，鸟也低头语。六角锦屏丝万缕。人间何处无愁绪。
蝶恋花·题美人背镜图
作者：陈步墀
朝代：清

缕雪成肤云作髻。摇曳腰支，倚向菱花里。为妒惊鸿双影丽。含情不道伊名字。试唤回眸添妩媚。又背檀郎，辜负金莲细。好化荷珠来叶底。圆翻面面俱如意。
行香子·破壁处盘梅为百余年物，词以记之
作者：陈步墀
朝代：清

疏影黄昏。老去东邻。惜花来此问花神。前生绿萼，今谪红尘。得几多愁，几多怨，几多嗔。铁骨香魂。慧业灵根。寂无言语对游人。枝头落月，世外浮云。任铅华改，物华变，岁华新。
西江月·夜泊樟林港口
作者：陈步墀
朝代：清

浩浩大江东去，迢迢红日西沈。维舟今夜荻花深。诗思一泓清沁。寂寞三更渔火，苍茫四野蛩音。客途乡梦好追寻。都付海天孤枕。
貂裘换酒·同抱香又农拍照，题送抱香之行
作者：陈步墀
朝代：清

解事离亭柳。甚长条、系他小住，更酣杯酒。踪迹天涯无定处，惟有须眉依旧。问孰可、才华论斗。诗思如潮愁如海，算宣城、骨比梅花瘦。伯鸾也，知言否。因缘好与君参透。笑三人、前生秦七，前生黄九。一寸相思双雪鬓，我又多情红豆。莫负此、临歧清昼。老去江关兰成笔，幻烟云、都付吴娘绣。嘶骑矣，兹挥手。
踏莎行·汤溪道中
作者：陈步墀
朝代：清

登陆兼程，离城卅里。生烟真个温泉地。记曾图说火山来，此山有火能煎水。客路奇观，澄川远致。长桥空际云龙起。问谁鞭石与人行，百年坦道功劳伟。
醉花阴·题胡澹秋蛱蝶图
作者：陈步墀
朝代：清

芳草天涯无著地。有落花深致。魂梦是韩凭，不写鸳鸯，爱写伶俜翅。秋容真个胡生媚。色傍斜曛醉。莫漫怨飘零，凝粉双双，卷入旋风戏。
采桑子 寄题潘兰史山塘听雨图四阕 其一
作者：陈步墀
朝代：清
体裁：词

软尘才踏京华路，谁似潘郎。又历山塘。消受江花七里香。湖烟湖雨迷离处，不见金阊。分付垂杨。绾取船灯入睡乡。
采桑子 寄题潘兰史山塘听雨图四阕 其二
作者：陈步墀
朝代：清
体裁：词

梦回真个销魂也，一叶舟飘。寒怯珠跳。徙倚篷窗听晚潮。姑苏自古风流地，同是兰桡。玉漏迢迢。可有吴娘伴寂寥。
采桑子 寄题潘兰史山塘听雨图四阕 其四
作者：陈步墀
朝代：清
体裁：词

羡君短簿名同重，好剪吴淞。汗漫游踪。飞到寒山半夜钟。画中来写迦陵意，问讯征鸿。何日归篷。瘦了梅花又一冬。
采桑子·其三
作者：陈步墀
朝代：清
体裁：词

相思再要图红豆，肠断天涯。人在谁家。一夜风横雨又斜。情知前事都成梦，应记琵琶。面掩桃花。眼底分明隔馆娃。
采桑子·寄题潘兰史山塘听雨图四阕
作者：陈步墀
朝代：清

软尘才踏京华路，谁似潘郎。又历山塘。消受江花七里香。湖烟湖雨迷离处，不见金阊。分付垂杨。绾取船灯入睡乡。梦回真个销魂也，一叶舟飘。寒怯珠跳。徙倚篷窗听晚潮。姑苏自古风流地，同是兰桡。玉漏迢迢。可有吴娘伴寂寥。相思再要图红豆，肠断天涯。人在谁家。一夜风横雨又斜。情知前事都成梦，应记琵琶。面掩桃花。眼底分明隔馆娃。羡君短簿名同重，好剪吴淞。汗漫游踪。飞到寒山半夜钟。画中来写迦陵意，问讯征鸿。何日归篷。瘦了梅花又一冬。
重叠金·中秋同家笃初侍讲启煇访日本船津克己领事辰一郎山中，归途口号
作者：陈步墀
朝代：清

红尘不到当尼道。山花野草回环妙。秋兴最今宵。有人云外招。随缘联上国。诗酒萍踪集。归路已三更。多情月伴行。
重叠金·四十自寿，回文
作者：陈步墀
朝代：清

酒杯擎向南山寿。寿山南向擎杯酒。诗咏复填词。词填复咏诗。好花连月皓。皓月连花好。楼上正中秋。秋中正上楼。
金缕曲·凤公赠词，原韵寄答
作者：陈步墀
朝代：清

月又团圆矣。怅分离、双溪我去，自家田里。世事繁华容易过，空向阑干独倚。尚记取、粉痕脂腻。调寄巫山云一片，镇无聊、带醉三眠起。愁满处，似春水。如公今日心同悴。走风尘、鮀江棹远，凤城车敝。海内词宗存几辈，凄绝广陵散弃。剩两个、吟身天地。已时光韬连晦养，问谁来、桀犬将尧忌。珍重也，凭书几。
金缕曲·罗浮卜居图为梁又农布衣淯题
作者：陈步墀
朝代：清

谁返神仙宅。听訇然、擘开列嶂，正欢迎客。四百卅峰云乱下，虎瑟鸾车于役。更为子、征尘拭拂。玉女冈头猜好梦，又飞来、蝴蝶麻姑侧。行乐事，此时及。十年我失江湖策。走天涯、批风抹月，未安泉石。漫说梅花同结社，依旧江南渭北。阑不住、披图情急。珍重故人深浅去，告山灵、一角留余席。随杖履，数晨夕。
锦缠道·将试饶城，舟发东陇
作者：陈步墀
朝代：清

挂上轻帆，恰好烟波回首。绿依依、满堤丝柳。扶摇万里长风后。可有鹏程，槎泛通牛斗。忆临歧送我，白衣携酒。听江城、笛中梅瘦。分襟人、正问归期道。荷芰青时，与荔枝红候。
阮郎归·县试得捷，用欧阳修韵
作者：陈步墀
朝代：清

骅骝骄到踏香时。乘风天外嘶。一头首出喜扬眉。还家人似飞。轻烟上，软尘低。堤杨青眼垂。长途不惜雨沾衣。锦标赢得归。
雨淋铃·芷云参军神交十载，今秋过港，舟中话旧，次柳屯田韵送君羊城
作者：陈步墀
朝代：清

凉秋清切。乍相逢处，谈笑难歇。期君更尽杯酒，河梁执手，匆匆舟发。十载萍缘莫定，见时正悲噎。问此去、何日归来，目断珠江绿波阔。无人不道伤心别。况凄风、苦雨重阳节。知音落落谁是，当唤汝、是天涯月。好放团圆，应照陈蕃，卧榻悬设。为尚有、千斛愁情，待向徐孺说。
青玉案·题灞桥风雪图
作者：陈步墀
朝代：清

年年风雪长安道。正开遍、梅花早。人有蹇驴连破帽。一冬游兴，满胸吟草。得得寻春好。鸡声茅店天垂晓。滑滑霜桥长未了。对影添来山月峭。寒林香动，小村流绕。都是新诗料。
风入松·宿望海岭僧居
作者：陈步墀
朝代：清

满天星斗寺楼钟。门外白云封。禅房寂寞无人伴，一湾月与五更风。莫道销魂未也，凄凄四壁鸣虫。灯光微颤睡初浓。今夕在山中。梦回自觉萧疏甚，听千岩万壑号松。定有寒林虎下，明朝迹认玲珑。
齐天乐·寄怀龙左臣明经朝辅广西，用姜白石韵
作者：陈步墀
朝代：清

离怀梦断江郎赋。醒来尚闻君语。昔日鮀城，今朝象郡，是我新添愁处。凭谁代诉。况唧唧秋声，闷人机杼。海外楼台，那堪此际说心绪。巴山依然夜雨。奈骊歌唱去，难系桥杵。天末风凉，双溪月落，定有相思同数。新词寄与。好烦却凌波，递书神女。饭颗山头，莫吟诗太苦。
中元祭后感书
作者：陈毅
朝代：清

客病存秋祭，精诚豁此襟。儿孙经乱长，诗礼泽吾深。猿鹤谁家子，鸡牺自惮心。终当际明盛，幸活傥思今。居乱曾闻训，艰难竟及身。祷深思更杂，心苦语多真。脉脉馨香彻，飘飘气志伸。微茫如有触，随地见君亲。忠孝都资盗，方知信史难。逃名宁得已，吞泪几曾乾。鼠殉终无觉，鸲跦且未安。临筵愧先志，虽暑亦生寒。乡味兵戈阻，侨居祖祢凭。蓼莪终与废，荐芰亦难能。莫静风前树，差传暗里镫。民生惟菽水，识此足飞腾。
中元祭后感书·其一
作者：陈毅
朝代：清

客病存秋祭，精诚豁此襟。儿孙经乱长，诗礼泽吾深。猿鹤谁家子，鸡牺自惮心。终当际明盛，幸活傥思今。
中元祭后感书·其三
作者：陈毅
朝代：清

忠孝都资盗，方知信史难。逃名宁得已，吞泪几曾乾。鼠殉终无觉，鸲跦且未安。临筵愧先志，虽暑亦生寒。
中元祭后感书·其二
作者：陈毅
朝代：清

居乱曾闻训，艰难竟及身。祷深思更杂，心苦语多真。脉脉馨香彻，飘飘气志伸。微茫如有触，随地见君亲。
中元祭后感书·其四
作者：陈毅
朝代：清

乡味兵戈阻，侨居祖祢凭。蓼莪终与废，荐芰亦难能。莫静风前树，差传暗里镫。民生惟菽水，识此足飞腾。
偶作
作者：陈毅
朝代：清

宁懒方知愤，终狂不自愚。吾身竟何有，斯意岂能无。夜气枯禅得，秋心健隼孤。际天皆肃杀，独信北风苏。
哭长沙张文达公
作者：陈毅
朝代：清

济乱无长策，忧疑日万端。民愚重贫弱，文胜转艰难。蜀洛非师说，权衡有学官。祇今遗疏在，语语见心肝。国计兼身世，梯航遂至今。量官明主术，养士老臣心。谴及恩弥厚，名高谤转深。不胜东首意，流涕答纶音。初见晴川道，方回使者车。平生知己分，一纸议边书。恻恻亲朋尽，看看意气疏。门前舆马地，春雨长蓬芦。
哭长沙张文达公·其一
作者：陈毅
朝代：清

济乱无长策，忧疑日万端。民愚重贫弱，文胜转艰难。蜀洛非师说，权衡有学官。祇今遗疏在，语语见心肝。
哭长沙张文达公·其三
作者：陈毅
朝代：清

初见晴川道，方回使者车。平生知己分，一纸议边书。恻恻亲朋尽，看看意气疏。门前舆马地，春雨长蓬芦。
哭长沙张文达公·其二
作者：陈毅
朝代：清

国计兼身世，梯航遂至今。量官明主术，养士老臣心。谴及恩弥厚，名高谤转深。不胜东首意，流涕答纶音。
怀蒋愚谷归吴门
作者：陈毅
朝代：清
体裁：古风

我闻蒋诩三年余，访之未遇城南居。昨叩松扉问童子，言向岣嵝求神书。苍烟满空暮色澹，红日下江天影虚。太湖七十二峰色，登高不见生踌躇。
挽张之洞联
作者：陈毅
朝代：清
体裁：联

其论证论学宗旨极纯，乃调和出之，孰为公谅；以名相名儒生平自许，所表树如此，想见时艰。
挽张之洞联
作者：陈毅
朝代：清
体裁：联

廿年杖履追随，忆茗余谭次，潜窥远计深忧，早识孤忠心有病；一代宗师已杳，愿后哲来贤，继阐学风治术，莫教永叹国无人。
挽张之洞联
作者：陈毅
朝代：清
体裁：联

曾许敢言，上书我愧陈同甫；老而入相，当日群期范仲淹。
挽张百熙联
作者：陈毅
朝代：清
体裁：联

知先大父独深，当海表归骸，有诔痛摅零雨恨；惟予小子不幸，适箦隅启手，遗言亲授薄冰诗。
挽张百熙联
作者：陈毅
朝代：清
体裁：联

谥同纪阮，乃为其难，知罪付春秋，而心殊长者；传次曾胡，所无者武，死生系朝野，岂我独凄然。
挽张百熙联
作者：陈毅
朝代：清
体裁：联

邮传政典未前闻，顾以寮掾辟予，愧无八表经营策；著作吾徒曾滥许，从此师门知己，剩有三年感泣心。
晓过黄叶岭
作者：陈毅
朝代：清
体裁：五言律诗

岭头孤店小，一径与山分。晓日明高树，篮舆破白云。野花村妇髻，乱石古人坟。黄叶初飞处，秋声不可闻。
湖港阻风
作者：陈毅
朝代：清
体裁：七言律诗

刺骨寒风叹石尤，烟波东望迥生愁。早霜红树藏湖岸，残日青山满柁楼。已觉空囊归故里，何因歧路感深秋。思量蹇滞平生事，来去还应笑野鸥。
贺张百熙60寿联
作者：陈毅
朝代：清
体裁：联

大年张计相；师法郑司农。
题铜官感旧图
作者：陈毅
朝代：清

百战中原血，江山一敝袍。艰难军国计，生死布衣交。道以相知重，功为不赏高。咸同诸将在，专阃各旌旄。日暮铜官渚，芦花瑟瑟秋。惊心思往事，援手出神州。白水犹残垒，苍生已百忧。抚今看此卷，欲济几同舟。
题铜官感旧图·其一
作者：陈毅
朝代：清

百战中原血，江山一敝袍。艰难军国计，生死布衣交。道以相知重，功为不赏高。咸同诸将在，专阃各旌旄。
题铜官感旧图·其二
作者：陈毅
朝代：清

日暮铜官渚，芦花瑟瑟秋。惊心思往事，援手出神州。白水犹残垒，苍生已百忧。抚今看此卷，欲济几同舟。
挽张之洞联
作者：陈毓华
朝代：清
体裁：联

其经术在疏议礼典，其远猷在保定东南，我欲瞻四方，沧海几回知己泪；于文章则锤冶韩苏，与治略则伯仲伊吕，天不遗一老，燕台八月雪飞寒。
挽曾国荃联
作者：陈毓松
朝代：清
体裁：联

因急难而图功，规画从容，淮阳卧治；恤故吏及其子，感激涕零，汾水神伤。
挽彭玉麟联
作者：陈毓淞
朝代：清
体裁：联

论我公伟业，兵鏖赤壁，山夺小姑，组练三千，何减背嵬八百，迨韩驴退隐，犹烦星节指挥，江介行师，岭东靖寇，南服昔铭勋，儒将名臣齐俯首；愧贱子不才，弱冠请缨，中流击楫，楼船一队，远随横海双旌，奈羊鹤氋氃，有负风尘赏识，荐祢表在，御李人亡，西州今洒泪，感恩知己最伤心。
与沙小峰缪凡不两孝廉谭次有感，并呈佩绅
作者：陈毓秀
朝代：清

不住长安又几年，履綦重话总如烟。身经沧海频添恨，风引蓬山未许仙。老屋荒灯艰聚首，清尊檀板忆当筵。干戈未息家何在，坐对争教不怃然。
书冒辟疆同人集后
作者：陈毓秀
朝代：清

胜国衣冠渺逝川，沧桑遗逸老江天。四筵早割牛心炙，一网濒危燕子笺。北海尊罍罗上客，东山丝竹杂哀弦。小三吾畔空秋草，零落风徽二百年。
信阳以南山愈多，境亦愈胜，终日应接不暇，正不知较山阴何如耳
作者：陈毓秀
朝代：清

汝颖直下淮西偏，群山稠叠横翠巅。红泉白石各清旷，长松瘦竹俱便娟。槿花开放水田角，槲叶斜压山樵肩。留亭倘得最佳处，殊胜归卧蓉江边。
即目
作者：陈毓秀
朝代：清

雨歇秋空散晚霞，清泉激激响溪沙。荒原落日行人少，白遍野田荞麦花。
喜晤子惠兄三日又别
作者：陈毓秀
朝代：清

一别四年久，始知相见难。微闻怨漂泊，如我忆长安。海国秋涛壮，江村暮雨寒。滞留能几日，聊胜梦中看。
小鹤巢感赋
作者：陈毓秀
朝代：清

马沙雉水镇飘零，自笑行踪比散萍。八口难抛身外累，一编还抱祖遗经。江湖秋老悲鸿雁，风雨原孤痛脊鸰。日暮愁心寄何许，浮云遮断故山青。
山家
作者：陈毓秀
朝代：清

陡绝忽夷旷，山农占几家。远峰青露髻，晚稻白开花。沙软牛羊卧，溪深鹅鸭哗。亭能宽著我，坐此揽烟霞。
度熊飞岭
作者：陈毓秀
朝代：清

凉秋朔风夜怒号，岭峤丛沓今尤高。侧盘云磴螺旋壳，仰掠天宇鹰离绦。岩头巧障赤日景，涧底乱吼青松涛。由来衡永山水窟，此境自喜生平遭。
杜工部墓
作者：陈毓秀
朝代：清

丧乱丁中叶，艰危萃一身。天令操史笔，世乃重诗人。云气环嵩少，河流吼孟津。墓门三尺碣，终古见精神。
汝宁怀古
作者：陈毓秀
朝代：清

汝南名士窟，淮右武功州。青史各千古，黄埃同一邱。荒原噪鸟雀，废陇下羊牛。遗迹知何是，苍茫夕照收。
磁州道中
作者：陈毓秀
朝代：清

几行松栎簇山家，一带蒹葭护水涯。夹道清渠三十里，晚凉红藕乱开花。
秋原晚眺
作者：陈毓秀
朝代：清

斋头十日坐，兀兀倦腰足。携筇问东皋，村路渐能熟。回溪抱柴门，水色净于沐。缘崖翳丛筱，一径出寒绿。颓阳忽西匿，朔吹振林木。稍见烟中人，行行带归犊。
良乡道中
作者：陈毓秀
朝代：清

雨后新凉嫩似秋，平原万绿豁吟眸。依依最是西山色，直送封轺过涿州。
荥泽河冻绕行孟津西渡
作者：陈毓秀
朝代：清

已是漫漫厌路长，坚冰忽阻大河黄。山川未尽中原险，教历兴亡古战场。
贡院北墙依独秀峰，初入闱中无事日日对之
作者：陈毓秀
朝代：清

锁闱山翠满，独仰此峰尊。削壁陡无径，缘崖危有门。极天摩斗宿，平地插云根。济胜虽无具，还思箩薜扪。
遂平道中
作者：陈毓秀
朝代：清

立秋才七日，习习嫩凉生。赤日午时淡，青山云外明。居人杂回汉，土语近蛮荆。更喜平原阔，风来尘不惊。
邯郸道上雪
作者：陈毓秀
朝代：清

五夜严寒雪絮扬，平明积素已茫茫。衬成天影四围黑，压倒尘头十丈黄。马后负囊时有句，酒边挟瑟笑无倡。窃符浪诩围能解，纵论千秋意慨慷。
郭巨庙
作者：陈毓秀
朝代：清

孝子顺孙人当为，斯理至庸无少畸。殷殷返哺鸟之私，不闻以惨行其慈。老人抱孙情至怡，旨甘分给恒有之。即虑儿饱母或饥，瓶罄罍耻宜责谁。埋儿勿论儿无知，有嗣乏嗣亲其悲。
黄陵庙
作者：陈毓秀
朝代：清

仙佩双垂俨帝姝，九疑云气望模糊。落花谁写春归怨，斑竹丛深响鹧鸪。
晓渡沂水
作者：陈汝咸
朝代：清
体裁：七言律诗

朦胧斜月曙星残，药饵和丸当早餐。晓色渐分人影乱，风声未到客衣寒。虺■疲马愁霜滑，彴略溪桥怯路难。何日故园茅舍稳，闭门高卧日三竿。
晓渡沂水
作者：陈汝咸
朝代：清

朦胧斜月曙星残，药饵和丸当早餐。晓色渐分人影乱，风声未到客衣寒。虺𪨇疲马愁霜滑，彴略溪桥怯路难。何日故园茅舍稳，闭门高卧日三竿。
雁门烟雨
作者：陈汝缵
朝代：清

雁门春霭路，烟雨几重山。马迹遥程滑，樵歌冷韵间。岚浮横瀑影，径曲绣苔斑。转折深林外，村庐湿翠环。
赤壁矶石坊
作者：陈汝钧
朝代：清
体裁：联

迁谪重奇才，为名宦、为通儒，旷情高寄，飘飘如羽化登仙，试追寻前从来踪，惟先生独有千古；遨游标胜迹，当清风，赏明月，逸兴遄飞，洒洒遂挥毫落纸，即评论宋唐作手，让此老自成一家。
池亭间坐
作者：陈汾
朝代：清

终日虚亭坐，身间喜地偏。雨余低岸柳，风定落地莲。无事成佳日，耽书娱小年。北窗堪一卧，高枕自悠然。
池亭间坐
作者：陈汾
朝代：清
体裁：五言律诗

终日虚亭坐，身间喜地偏。雨余低岸柳，风定落池莲。无事成佳日，耽书娱小年。北窗堪一卧，高枕自悠然。
云安
作者：陈沂震
朝代：清

水折山纡路欲穷，何曾破浪驾长风。高峰猿啸重云里，绝壑舟行乱石中。宦迹羁愁川上下，诗翁遗事瀼西东。云安曲米今何有，寂寞谁怜酒盏空。
巴东
作者：陈沂震
朝代：清

征人日夜逐征鸿，乍过川中入楚中。版籍已知邦国异，人民仍觉语音同。五年三峡风波路，万里孤舟老病翁。谁信书生遇天幸，平安八口出巴东。
白雪楼
作者：陈沂震
朝代：清

自古衣冠笑楚优，文章声价付悠悠。人间岂解《阳春曲》，此城犹存白雪楼。山色千寻常耸翠，泉源万斛自飞流。乾坤清气依然在，更向何人笔底收？
试院即事
作者：陈沂震
朝代：清

画戟森严昼漏迟，凝香燕寝日斜时。柝声绕院人声寂，满箔春蚕正吐丝。
途中
作者：陈沂震
朝代：清

白云如絮拥苍山，肤寸能弥六合间。却怪纷纷频出岫，不曾行雨竟空还。
丑奴儿令·梅花
作者：陈沅
朝代：清

满溪绿涨春将去，马踏星沙。雨打梨花。又有香风透碧纱。声声羌笛吹杨柳，月映官衙。懒赋梅花。帘里人儿学唤茶。
荷叶杯·有所思
作者：陈沅
朝代：清

自笑愁多欢少。痴了。底事倩传杯。酒一巡时肠九回。推不开。推不开。
转应曲·送人南还
作者：陈沅
朝代：清

堤柳。堤柳。不系东行马首。空馀千缕秋霜。凝泪思君断肠。肠断。肠断。又听催归声唤。
一字诗
作者：陈沆
朝代：清

一帆一桨一渔舟，一个渔翁一钓钩。一俯一仰一场笑，一江明月一江秋。
丁花农孝廉将归湖南过寓话别不觉申旦赋此赠行·其一
作者：陈沆
朝代：清
体裁：古风

秋风落遥野，斜日下燕台。是我忆家日，送君归去来。君言有老母，念子心内摧。富贵安足道，尸饔良可怀。馀亦愧行役，为君赋南陔。
丁花农孝廉将归湖南过寓话别不觉申旦赋此赠行·其二
作者：陈沆
朝代：清
体裁：古风

号虫咽残灯，褰帷月在栋。更尽语亦稀，对面忽如梦。征马伏枥鸣，车声隔墙动。寒鸡促行人，那忍更相送。去去无多言，风霜自珍重。
七夕雨
作者：陈沆
朝代：清
体裁：古风

入秋七日不出屋，屋霤隐隐蛟龙悬。若过三日雨不止，直恐我屋浮上天。愁云一气与地匼，众星黑似沈深渊。人言今夕会牛女，行潦毋乃忧迍邅。银汉倒流河梁坼，海客漂泊无来船。黄姑怒乌鹊，乌鹊拍翅何连颠。便驱乌鹊百万尽入水，此桥那能一夕填。星期有程不可误，雨足何苦愁相缠。我劝天孙回云骈，慎莫渡河河欲穿。珍重玉体万万年，谁家儿女瓜果虔。不乞雨止乞星圆，吁嗟此意痴可怜。
万寿寺七松歌
作者：陈沆
朝代：清
体裁：古风

不雨何为怒涛吼，绿云横铺三十亩。生平入寺不拜佛，兹乃绝倒支离叟。二松在左二松右，三松当中相配偶。旁一大榆羞老丑，掉头意欲墙外走。灵根日月照不到，元气自贯天地后。我疑七松皆老龙，七龙上天成一松。不然何故非枝叶，一一变化鳞鬣同。传闻寺建自珰宦，幸未刻画遭俗工。譬如高人寄庑下，俊骨肯受凡夫容。六时常觉声沸耳，一尘不生何处风。安得长欃白木柄，斸取琥珀千年红。不愿食之寿无穷，亦不愿作十八公。但愿骨节撑玲珑，春气不死冰雪胸。歌成似闻松太息，白鹤下来烟外立。
万寿寺七松韵
作者：陈沆
朝代：清

不雨何为怒涛吼，绿云横铺三十亩。生平入寺不拜佛，兹乃绝倒支离叟。二松在左二松石，三松当中相配偶。旁一大榆羞老丑，掉头意欲墙外走。灵根日月照不到，元气自贯天地后。我疑七松皆老龙，七龙上天成一松。不然何故非枝叶，一一变化鳞鬣同。传闻寺建自珰宦，幸未刻画遭俗工。譬如高人寄庑下，俊骨肯受凡夫容。六时常觉声沸耳，一尘不生何处风。安得长欃白木柄，斸取琥珀千年红。不愿食之寿无穷，亦不愿作十八公。但愿骨节撑玲珑，春气不死冰雪胸。歌成似闻松太息，白鹤下来烟外立。
三十生日都门自述·其一
作者：陈沆
朝代：清
体裁：古风

上帝虮虱臣，降生人间世。流光不知省，一瞬三十岁。梦月是何祥，前生了不记。入塾才五龄，聪明过群季。读书通七观，受诗解六义。同学二三子，惊我头角异。衣食销壮心，蹉跎失幼慧。堕落文字中，常惧天所弃。
三十生日都门自述·其三
作者：陈沆
朝代：清
体裁：古风

乙卯我十龄，夫子方筮仕。随宦到湘南，浩游从此始。袖拂衡岳烟，心倾洞庭水。再拜屈子祠，三过邺侯里。结交七泽中，纫佩兰与芷。意气托杯酒，文章洗雕绮。愧彼湖湘人，啧啧相欢美。佥曰贤父母，乃生好儿子。
三十生日都门自述·其二
作者：陈沆
朝代：清
体裁：古风

矜矜我先祖，岳岳人中师。恭承节母意，思以善自贻。孝友风薄俗，文章发天机。八孙同受书，爱我如有私。日受灌溉德，长成木不知。自从太邱亡，常恐先泽衰。忽忽又十载，悠悠竟如斯。
三十生日都门自述·其五
作者：陈沆
朝代：清
体裁：古风

少小不慎食，病胃久成痼。一卧动经旬，远游良可惧。昨夜北风来，征鸿尽南渡。我亦生羽翰，从之奋飞去。瞥然堕家门，欢喜动庭树。生憎邻鸡号，蹶然忽惊寤。起挑壁上灯，身若朝行雾。梦中如有国，我欲移家住。
三十生日都门自述·其六
作者：陈沆
朝代：清
体裁：古风

十五试茂才，三十犹潦倒。众人怜泣璞，良友勖怀宝。苟得非所欣，居贫讵为矫。容华等拾芥，当路胡太巧。忍持圣贤书，易汝温与饱。浮念苟一牵，方寸不自保。白云纷满怀，此意岂枯槁。
三十生日都门自述·其四
作者：陈沆
朝代：清
体裁：古风

出门求升斗，负我晨与昏。升斗迄无得，徒伤游子魂。故人留我住，同室如弟昆。炎炎正午日，空中万车奔。性僻不耐暑，无事长闭门。独与素心子，一编共讨论。却观双轮车，上有新苔痕。马閒日以肥，仰秣如感恩。
三月十七日雨后携兰雪步至崇效寺看海棠作
作者：陈沆
朝代：清
体裁：古风

枣花寺在吾庐西，海棠开时吾不知。花田老农探花早，过门示我看花诗。诗中说花得花髓，万朵仙云生笔底。是时雨止尘不生，曷往观乎吾与子。无风无日众绿圆，不车不马双屐閒。天时人事两相得，信我与花俱佛缘。佛国楼台高十丈，花光迸出楼台上。雨中才落一分红，林下依然千步障。精神聚处生奇芬，求之不得静若闻。渊材旧恨今顿释，子固讵独夸能文。世间万事当及时，输君先看半开枝。我来已是十分满，寄语游人休再迟。
三月晦日舟泊武昌先寄奉愚谷先生
作者：陈沆
朝代：清
体裁：七言律诗

飞絮飞花泊水滨，到来犹及艳阳辰。双流一气奔江夏，片雨孤帆送暮春。今日预须谋夜饮，此行何以壮风尘。祗愁远驾多歧路，要与先生一问津。
上庾岭憩云峰寺拜张文献公祠
作者：陈沆
朝代：清
体裁：古风

南峤昔未开，兵争向千载。大矣唐相功，蒙昧一朝改。妙识破天阻，高文发地彩。我行属新秋，平底陟崔嵬。杖底百蛮山，一气青到海。古寺辟山脊，挂角有元解。风定暗泉生，云去残松在。却数南归期，梅花傥吾待。
下风一首赠魏默深即题北道集后
作者：陈沆
朝代：清

直木无卑枝，清漪无杂鳞。君今甫二十，出语如有神。洒然风雨气，倾倒万斛尘。古风日芜秽，大道成迷津。各抱媕婀性，何以称诗人。遂如缁与素，渐染渐失真。贱子不量力，颓翮思一振。区区自怡悦，安计笑且嗔。把君北道集，怀抱生古春。流离浩满眼，凭车发哀呻。惜哉徒为尔，不救民苦辛。今当与子别，行矣各爱身。所期浮嚣尽，远与澹泊邻。
与兰阶兄·其一
作者：陈沆
朝代：清
体裁：五言律诗

与君幼相爱，师友弟兄间。不信十年别，居然双鬓斑。风尘销岁月，门户饱忧患。夜静重倾酒，寒星照一山。
与兰阶兄·其三
作者：陈沆
朝代：清
体裁：五言律诗

亦知儿女大，无计御家贫。衰盛将由汝，饥寒岂负人。世情穷易薄，吾道困能伸。岁暮厌霜雪，宁知中有春。
与兰阶兄·其二
作者：陈沆
朝代：清
体裁：五言律诗

先世有馀善，清芬流一乡。人犹过门式，我敢抱经忘。月转空庭夜，风喧老木霜。起看邱垄近，佳气郁苍苍。
与剑峰夜话
作者：陈沆
朝代：清
体裁：五言律诗

老屋在山半，凉宵风满亭。断烟依密树，残雨堕流萤。病久诗还健，谈清酒易醒。君看池上鹤，仁立似来听。
与友人夜话
作者：陈沆
朝代：清
体裁：五言律诗

与子同清夜，依依坐小亭。月明山带雾，烟定水容星。薄醉梅如梦，深谈鹤似听。他年嗟索处，忆此一灯青。
东林寺
作者：陈沆
朝代：清
体裁：古风

钟鸣万山里，响落万山外。寻声入东林，静极冥诸籁。石泉左右流，曲与真源会。閒云不离寺，倚树作奇态。老僧指残碑，茫然话兴废。不见白莲开，久与青松对。
中元黄鹤楼待月
作者：陈沆
朝代：清
体裁：七言律诗

醉后婆娑不用扶，登临恰与好风俱。暮天悄悄月将出，江影荒荒山乍无。静坐偶教千感息，高怀独倚一楼孤。谁家渔艇归来晚，惊起断鸿云际呼。
中秋后一日偕剑峰为黄州之行
作者：陈沆
朝代：清
体裁：古风

朝谈武昌山，暮发江夏船。挂席秋已半，弄波月尚圆。佳游无多侣，与子同一閒。要以文字契，了此山水缘。
中秋洞庭泛月歌
作者：陈沆
朝代：清
体裁：古风

有酒不饮空徘徊，明月笑我非仙才。眼前洞庭八百顷，水色况如新泼醅。野航恰受三两客，桨橹以外皆樽罍。初更放棹不觉远，却望断郭横云隈。舟行忽到星斗上，水底别有青天开。须臾素魄出晃漾，冰蟾倒浸雪一堆。君扁二山露沐首，楼阁尽化为琼瑰。我时捉取水底月，盈盈贮向玻璃杯。左徒苦未知酒趣，湖君夫人安在哉。巴陵渔父颇解事，禁寒永夜相追陪。忆我南游甫十岁，波涛百涉心如孩。年来风尘益潦倒，失意屡遭俗子咍。惟有东湖湖上月，曾照我去照我来。一年难得是今夜，放饮那顾寒更催。醉卧不知风露冷，清光还载满船回。
中秋饮李双圃寓斋放歌
作者：陈沆
朝代：清
体裁：古风

安得樽中酒，常满不用沽。安得天上月，圆景无夜无。酒犹可沽青铜钱，月不能买两夜圆。主人置酒会佳节，胡为不饮兀兀眠。六街净埽尘不起，四捲珠帘凉似水。天公有意作中秋，风吹天开见天底。姮娥起舞虹霓裙，云璈仙乐如有闻。醉中天地忽已远，吁嗟我是何时人。月兮月兮酹汝一杯酒，清辉与之共长久。前年中秋洞庭湖，写汝魂魄入画图。去年中秋武昌郭，从汝西楼借黄鹤。今年乞食到京华，今夜相看倍忆家。巴陵一样团圞月，照见堂前双白发。酒后如闻太息声，天涯游子归何日。此身恨不化为明月光，半照他乡半故乡。元霜为酒霞作浆，东方不旦乐未央。月华安能不圆缺，人生安能无离别。夜深独立真宰垂，满地空烟莫成雪。
临海王淑姑行
作者：陈沆
朝代：清
体裁：古风

此身一许人，安可复改移。不见王氏淑姑父命字李文炜，临当嫁不谐死之。李家去姑家二千里修且阻，其父聘姑家不知别聘吉氏女。相持两不下，议两取，姑为姊，父许女亦许。母爱女，吾女奈何为人姊。为我召媒来，吾当自择婿，何必李，怒还其聘绝其使。母诚爱女女不喜。五月二十六，门有戏侏儒。一家俱出观，回头不见淑姑趋。至母所姊妹所卒不见，姑两金环贯指，灼灼浮出舍后井中，嘻，淑姑。金环李家聘中物，久不见，奈何藏之姑，藏之殉其躯。同邑洪节妇，独居一阁曰素辉，不下阁三十年。姑幼从读书，大义有所传。至是闻姑死，素车往吊血斑斓。检箧得诗，上言不怨妾薄命，其下言我生至性赋在天。李氏子有礼如婿迎以来，载其木主去，展祭中心摧。其后吉女独于归，岁时拜木主前呼为姊，吉女亦贤哉。
为芝楣题蕉窗问字图·其一
作者：陈沆
朝代：清
体裁：七言绝句

门户支持事太忙，肯将琐屑累高堂。怪他玉立纤纤体，井臼琴书两不妨。
为芝楣题蕉窗问字图·其七
作者：陈沆
朝代：清
体裁：七言绝句

画里传神大是难，依然问字影珊珊。残脂剩墨都憔悴，不独芭蕉不忍看。
为芝楣题蕉窗问字图·其三
作者：陈沆
朝代：清
体裁：七言绝句

那怪潘郎欲问天，重提旧恨六年前。何堪薤露伤心曲，断到鸳鸯第二弦。
为芝楣题蕉窗问字图·其二
作者：陈沆
朝代：清
体裁：七言绝句

一卷唐诗细与论，诗中离别几销魂。红窗掩映芭蕉绿，半是啼痕半墨痕。
为芝楣题蕉窗问字图·其五
作者：陈沆
朝代：清
体裁：七言绝句

愁肠难遣是慈亲，绕膝伶俜祗一身。怜汝者番行役苦，高堂劝饭更无人。
为芝楣题蕉窗问字图·其六
作者：陈沆
朝代：清
体裁：七言绝句

话到知心倍怆神，伤春人又去寻春。纵教夺得芙蓉镜，先失怜才对影人。
为芝楣题蕉窗问字图·其四
作者：陈沆
朝代：清
体裁：七言绝句

雨雨风风可奈何，空床独自泪成河。可知地下相思泪，还比人间十倍多。
为鲍慎斋题听乌图
作者：陈沆
朝代：清
体裁：古风

冷月堕纸云模糊，老树簌簌孝子庐。中有八九反哺乌，鸣声哑哑尾毕逋。孝子听之涕沾裾，乌犹有母人则无，长夜不旦伤哉孤。鸿鹄游八极，凤皇淩紫虚。羽毛虽云好，不及将母雏。小人有母六十馀，却来乞米长安居。嗟哉倚闾心，还若襁抱初。秋风劝归人，白云怀旧都。还君此图回我车，可以人不如乌乎。
乙亥六月应兰台观察之召携舍弟读书燕支山赋诗二章呈幕中诸君子·其一
作者：陈沆
朝代：清
体裁：五言律诗

兹山溷城市，幽性故依然。路借红阑曲，门迎绿竹偏。肯容高土卧，深爱主人贤。我亦耽奇者，来观幕府莲。
乙亥六月应兰台观察之召携舍弟读书燕支山赋诗二章呈幕中诸君子·其二
作者：陈沆
朝代：清
体裁：五言律诗

舍却洞庭水，翻然为此游。随身几两屐，入世一浮沤。久病成吾懒，新诗与弟谋。只愁旧渔父，嘲笑出群鸥。
九日同剑峰黄谷原秦芝庭平耕年黄鹤楼登高·其一
作者：陈沆
朝代：清
体裁：七言律诗

三载不登黄鹤楼，到来洗尽古今愁。江声乱捲千帆雨，雁影孤飞一笛秋。青草尚留鹦鹉恨，碧山长忆凤凰俦。似闻下界閒儿女，说是群仙在上头。
九日同剑峰黄谷原秦芝庭平耕年黄鹤楼登高·其二
作者：陈沆
朝代：清
体裁：七言律诗

自从崔颢题诗后，冷落江山七百年。剩有登临如此客，无端会合岂非天。夕阳影里留僧话，黄叶声中到酒船。世事总如云变幻，何论富贵与神仙。
九日登黄鹤楼
作者：陈沆
朝代：清
体裁：七言律诗

自从十岁题诗后，不上兹楼二十年。吟到雨风秋老矣，坐来天地气苍然。大江帆影沈鸿雁，下界人声混管弦。寂寞繁华千感并，浮云郁郁到樽前。
九日西城登高
作者：陈沆
朝代：清
体裁：七言律诗

如此风光不是家，登临独自忆天涯。一千里外人如寄，重九尊前菊又花。湖水白摇飞雨过，荻林红飐夕阳斜。醉中满插茱萸帽，遮莫狂吟笑孟嘉。
九日贾东愚师招集万柳堂·其一
作者：陈沆
朝代：清
体裁：七言律诗

万柳深深古佛堂，此间风物似江乡。阁边短塔摇秋水，林表孤鸿送夕阳。歌舞尚传廉相圃，画图空对己公房。惊心令节逢重九，笑摘茱黄入佩囊。
九日贾东愚师招集万柳堂·其二
作者：陈沆
朝代：清
体裁：七言律诗

主客官閒笑语陪，门生扶杖共登台。云归草阁遥山失，风捲芦林急雨来。补柳三春留妙墨，拈花一笑醉深杯。中峰载酒成陈迹，迢递乡关首重回。
九月三十日唐镜海置酒骈杏堂为余与坦斋侍御饯别同座者何仙槎贺耦庚李双圃易午亭魏默深默深有诗余亦继作
作者：陈沆
朝代：清
体裁：古风

凤皇爱野鹤，将作比翼看。一朝鹤飞去，凤意惨不欢。我今不乐长安陌，岁暮奈何犹作客。唐侯为我倒金尊，一曲离歌听不得。招来座上无杂宾，天涯聚首犹比邻。祭酒何公不辞饮，说诗魏叔如有神。就中狂客贺季真，既笑又怒旁无人。霜气沈沈星在户，空林落叶风中语。祗觉尊前天地宽，那知世上别离苦。回头笑指欧阳生，如我去住浮云轻。君是贤御史，弹奏有直声。去年河朔甫罢兵，吴楚况又饥荒并。抚绥正要公等在，奈何相从下玉京。欧阳不语颓然醉，烛影婆娑如梦寐。天边鸿雁不知寒，万里关河从此逝。
九月十六日程鹤樵方伯郑东里廉访查芸圃都转卢西津费新桥叶芷汀三观察招游粤秀山有作
作者：陈沆
朝代：清
体裁：古风

排日清游醉碧醪，此间纵目极萧骚。炎方风日秋犹热，霸国山川气亦豪。孤寺钟声留客久，四围树色出城高。海波不动江光定。我识群公虑更劳。
九里关
作者：陈沆
朝代：清
体裁：七言律诗

九里关连三里城，关门高倚夕阳明。地形险更逢荒岁，人语轻犹带楚声。云里白飞双涧落，马头青拥万峰行。欣看陇上锄新麦，河北于今不用兵。
二十六日不寐·其一
作者：陈沆
朝代：清
体裁：五言律诗

领略新秋味，凉宵如此清。风林千叶语，水阁一萤行。病倚閒能却，诗缘悟易成。静参摩利佛，谁识此时情。
二十六日不寐·其二
作者：陈沆
朝代：清
体裁：五言律诗

一片明河影，盈盈挂树偏。秋心多在夜，坐理妙于眠。暑退身初健，乡遥梦亦悬。曙乌栖不定，将子亦堪怜。
云汀侍御移居诗以贺之
作者：陈沆
朝代：清
体裁：古风

前街后街鹊噪晴，前车后车青骢鸣。奴子背负鼎臼铛，架书匣砚铿有声。谁与移家尽室行，马上笑者陶先生。新居沈沈贺客满，或牵其羊媵以盏。我贫在客无一钱，请为先生说家典。昔者栗里翁移居南村中，闭门种菊春在胸。又闻华阳子移居东涧里，山中宰相卧不起。二公槃槃济世才，岂真甘老蓬与莱。云行云止无踪迹，今日山南明日北。先生二公之子孙，遭时著作金马门。眼中已见三易宅，官穷屡受催租逼。吁嗟乎，江淮千里田地枯，鸿雁流离无定居。正望御史一言惠鳏寡，胜造千间万间厦。
余与王嵇□先生相知最久而悭乎一见闻将有桂林之行赋诗二章托令侄云樵致之·其一
作者：陈沆
朝代：清
体裁：五言律诗

相知未识面，相送不胜情。老作诸侯客，饥驱万里行。江湖销壮志，草木变秋声。今夜湘中月，孤舟何处明。
余与王嵇□先生相知最久而悭乎一见闻将有桂林之行赋诗二章托令侄云樵致之·其二
作者：陈沆
朝代：清
体裁：五言律诗

世上贫为累，斯人气独豪。随身馀破砚，失意续离骚。落日孤帆定，秋风八桂高。刘蕡犹有宅，倘过酹清醪。
余铁香述那绎堂少保平滑始末属为诗以纪之
作者：陈沆
朝代：清
体裁：古风

余郎新自军中至，酒酣起谈灭滑事。当时论功谁最高，督师那公真贤豪。滑县之城斗大耳，鼠辈猖狂敢至此。帝怒北师太迁延，为将还求将门子。西师奉诏来如风，索伦吉林两翼从。白日下照营当中，兵气结为蛇与龙。第一奇兵破道口，万马踏河河倒走。犄角失势城孤悬，贼众尚能十日守。将军令从地底传，霹雳出地火乱旋。城门著火飞上天，一城蝼蚁化赤烟。贼帅潜军走司塞，我师穷追夺其隘。不然遁入太行山，一出一入翻成害。自从十月始用兵，越四十日滑县平。余郎是时从军行，扺掌言之气纵横。况说将军不好武，才人往往登幕府。一曲铙歌手亲补，催诗还击辕门鼓。
入小龙山拜稼门师墓与均之·其一
作者：陈沆
朝代：清
体裁：古风

江上望龙山，峭如霜中锷。盘旋入山腹，敦然去劖削。中有千岁云，其大兼众岳。作霖亦云劳，忽复还寂寞。我欲从之游，何年闭幽壑。伫立雪已深，众山化为鹤。
入小龙山拜稼门师墓与均之·其二
作者：陈沆
朝代：清
体裁：古风

我昨闻汝病，如适在我身。踊跃来视汝，忽如冰得春。尊酒过夜半，语多屡沾巾。乍逢良慰藉，言别转酸辛。门庭限南北，惨淡霜雪晨。古人恶如此，所以早结邻。
八月一日刘芙初太史招游长河极乐寺饭后至万寿寺看松石渡河小憩昌运宫而归得诗四首·其一
作者：陈沆
朝代：清
体裁：古风

尘事百龌龊，负此秋气清。故人招出郭，遥见西山迎。水禽有奇羽，风荻无定声。
八月一日刘芙初太史招游长河极乐寺饭后至万寿寺看松石渡河小憩昌运宫而归得诗四首·其三
作者：陈沆
朝代：清
体裁：古风

一松一精神，一石一造化。坐久佛无言，微闻鹤叹咤。何不入山深，人间少真暇。
八月一日刘芙初太史招游长河极乐寺饭后至万寿寺看松石渡河小憩昌运宫而归得诗四首·其二
作者：陈沆
朝代：清
体裁：古风

隔林寻钟声，一往肆幽敞。屐行落叶深，门敲秋云响。不知何花开，奇馨悦静想。
八月一日刘芙初太史招游长河极乐寺饭后至万寿寺看松石渡河小憩昌运宫而归得诗四首·其四
作者：陈沆
朝代：清
体裁：古风

看松可当山，看柳可当水。刘子妙语言，诗中有佛理。坐感江湖心，莼鲈秋正美。
六人命赋二首 其一 赁屋叹
作者：陈沆
朝代：清
体裁：古风

有田数亩河西渡，有屋最近先人墓。十年抛却山中云，却向长沙赁屋住。长沙富儿屋作田，大屋月租一万钱。穷官无钱住不得，入门屡遭屋主逼。有时拍案怒且嗔，惊我燕雏出复匿。主人索钱不足怪，其如旅人甚矣惫。两月还君一月租，三年累我千金债。吁嗟乎，赁屋艰于买屋居，私逋逼迫如公逋。信知穷客不可作，何不归去料理田中庐。吁嗟乎，世间寒士贫无屋，每逢风雨冻折足。今我赁屋有屋居，日受逼迫犹为福。
六人命赋二首 其二 典衣行
作者：陈沆
朝代：清
体裁：古风

世人无衣常苦寒，我衣兼得谋饔飧。世人有衣惟恐敝，我衣不得充箧笥。前年典狐裘，使我忍冻如盘鸠。去年典罗葛，使我触热犹披褐。典时容易取时难，未冬先愁雨雪寒。典时新鲜取时旧，几番出入腰领绉。衣多钱亦多，吾身虽敝腹易皤。衣少钱亦少，区区能供几日饱。将裘赎葛情可怜，将葛赎裘不值钱。母钱隔岁能生子，人不赎衣衣老矣。昨日有客千里来，瓮头无酒厨无米。阿母唤儿勿徘徊，犹可一醉头上钗。
六月十四日夜起坐月中有怀刘芙初太史·其一
作者：陈沆
朝代：清
体裁：五言律诗

夜长眠不得，孤坐有馀清。老树疑云压，流萤背月行。凉知秋欲到，忆觉梦难成。苦念平生友，婵媛识此情。
六月十四日夜起坐月中有怀刘芙初太史·其二
作者：陈沆
朝代：清
体裁：五言律诗

思君若明月，宛在禁城偏。对影忽如梦，弹琴知未眠。独居千想并，归计两心悬。切切虫当户，繁声我亦怜。
六月四日峗少尹招集同人于洞庭庙避暑午间大雨诗以志喜
作者：陈沆
朝代：清
体裁：古风

乾风吹人夜不睡，晨兴见日汗流背。贤哉少公无俗心，载榼招邀江上寺。寺门开对洞庭湖，疏牖四辟风来徐。我欲借取洞庭水，一半作雨苏禾枯。一半化为酒入壶，解衣痛饮烦苛除。雨来雨来万人跃，雨犹未来声先作。砉然堕地雷电俱，天影湖光怒相搏。远村冥冥尽化烟，回头不见临江郭。欢声雨声两莫分，至是始信天心仁。先时岂惜一滴水，非旱不显神功神。须臾雨止江澄碧，天半湿云纷委积。东湖老龙抱云归，掉尾犹作跳珠白。主人劝客重举杯，两岸相对青山开。濯足江头不归去，待取片月淩波来。
兰阳守风
作者：陈沆
朝代：清
体裁：七言律诗

晓来天影变黄埃，天外惊风捲地来。隔岸似兼飞雨势，横流难倚济川才。蛟龙影里孤城动，鸿雁声中万鬼哀。身世苍茫双眼泪，沙头忍冻立徘徊。
兰阳渡
作者：陈沆
朝代：清
体裁：古风

驱车复驱车，来问兰阳渡。往者渡兰阳，涉波若平路。今来渡兰阳，三日河上住。沙堤立彷徨，彷徨白日暮。大船呼不来，人饥马亦怒。河上一丈人，举手揖马前。劝客且勿怒，少待会有船。不闻去年秋，河北新用兵。难民如穷鸟，各各逃其生。不辨兵与贼，但闻杀人声。仓皇至河边，纷纷绕河行。朝呼兰阳渡，暮呼兰阳渡。但见河流高，不见船来处。难民相谓曰，各有父母子。宁前赴河奔，毋后从贼死。是时兰阳令，骑马巡县城。马行忽踯躅，天地皆哭声。哭者呼渡船，渡船泊纵横。县令恻然动，下符催渡船。小船载五百，大船载一千。顷刻顺风起，河伯安其澜。纷纷登于岸，哭拜县令前。中丞在军中，闻之大震怒。仓卒千馀人，安保无错误。不奉将军符，县令敢轻渡。荷校徇军中，国法情不恕。从此兰阳河，有船不得过。九月至十月，死亡亦已多。军中令如山，县官可奈何。逆贼自殄灭，天兵不逡巡。三月遂大捷，五等酬功勋。天子谓县令，枉法而救人。使复宰故邑，抚此疮痍民。行旅闻令贤，徒步来兰阳。商贾闻令贤，担负来兰阳。船少渡者多，愿客行勿忙。丈人言未已，大船来如驶。上船谢丈人，布帆西南指。
冬夜
作者：陈沆
朝代：清
体裁：古风

沈思与浮虑，异趣同营营。不有夜气息，何由知至精。影与一灯静，心随群籁冥。出门视天宇，阒若户方扃。上下同一寂，真宰独未停。还归灭烛坐，虚房罗众星。
冰山吟
作者：陈沆
朝代：清
体裁：古风

襄阳城中五日雪，襄阳江水化为铁，千船万船冻欲折。夜半狞龙惊梦热，以头触水水迸裂。大冰峨峨压江来，可怜铁船立成灰，人命为鱼鱼为齑。是夜月黑青天哀，冰山力大荆山摧。吁嗟乎，冰山横来果何苦，会看白日消融汝。
出都诗六首·其一
作者：陈沆
朝代：清
体裁：古风

昨日盛冠带，谒帝未央宫。晓日生殿角，照见天地容。庆烟上下交，暧然一气中。天子敬爱士，布之满辟雍。鲰生实未学，得毋惭鼓钟。归从鲁夫子，读书东山东。
出都诗六首·其三
作者：陈沆
朝代：清
体裁：古风

客程昼夜急，恐落宾鸿后。万星拱北辰，我马独南首。五更兀中野，忽忽梦吾友。似怜客子单，殷勤意良厚。衾寒易惊觉，彷佛语何有。万里父母身，风霜慎担负。
出都诗六首·其二
作者：陈沆
朝代：清
体裁：古风

与君久相处，豁达成一心。以月置水中，不知谁浅深。北风来无方，流光忽不在。月自西上天，水自东入海。海枯天无情，举头见月明。去去君莫顾，浩然吾已行。
出都诗六首·其五
作者：陈沆
朝代：清
体裁：古风

昨来两河荒，今归两河熟。荒是儿女命，熟是长吏福。暂时脱饥寒，遑言来岁蓄。旁观哀目前，愚者图果腹。丰歉不在天，至仁有常足。谁极恻怛心，永全流离族。
出都诗六首·其六
作者：陈沆
朝代：清
体裁：古风

朝见太行青，暮见太行碧。行人无时休，山意去不息。立马望中原，纵横见城邑。去雁无定声，垂云可怜色。战馀草木荒，岁晚风沙直。万事信冥冥，我行徒恻恻。不有霜雪威，讵知阳春德。
出都诗六首·其四
作者：陈沆
朝代：清
体裁：古风

我行曹濮间，十里炊烟绝。扶杖者何翁，乞钱走蹩躠。恻然问所由，欲答气先咽。家本西南村，力田食不缺。昨岁遭兵荒，携家去仓卒。乱离一身多，忍与儿女诀。归来苦无屋，朝暮卧积雪。天何爱孤寡，留此冻饿骨。言罢双涕零，悲风马头发。
刘生曲有赠·其一
作者：陈沆
朝代：清
体裁：五言律诗

一剑关身世，千金托友生。本来持大义，翻自得狂名。定远偶投笔，终军还请缨。岂如樊哙辈，空与酒徒争。
刘生曲有赠·其二
作者：陈沆
朝代：清
体裁：五言律诗

举世轻交道，斯人独至情。绨袍赠范叔，击筑歌荆卿。柳下春招饮，花间夜解酲。翻令投辖者，不敢负豪名。
刘贞女行
作者：陈沆
朝代：清
体裁：古风

黄冈县南长圻㙩，江水出其前。其后有湖，其中为平原。其民朴而野，十室九种田。有刘氏女倪氏妇，块然贞节闻其间。女父刘文暄，女婿倪文锦。两家居不远，媒媪一言允。待年各脩饰，但未成合卺。婿生十六年，一病危如丝。女请于父往视疾病者，相向不语但涕垂。女来七日而婿死，女之来也未结缡。女念死者有父母，死者已死生者谁扶持。无子有子是在妇，服妇之服斩其衰。舅曰有侄汝嗣之，茕然弱女兼有妇顺与母慈。婿之死也一殇耳，女乃使之上有父母下有妻子有祭祠。三年服除，女母念女，素车还家泪如雨。有姨老矣，絮语刺刺意吞吐。女闻语，塞两耳，姨奈何言若此。哭拜父母前，决绝姑与姊。儿今去不来矣。直至五十馀，刘公刘姥各八十，女乃再驾归宁车，归家省其慈。女死之时乾隆五十有四年，苦节无人知。县官不闻名，其侄章福为我流涕而言之。更有为言章福亦纯孝，居今之世貌古貌。朝出力田，夜归奉亲。父死庐父墓，母死庐母坟。六年之间一昏晨。穷冬僵卧，夜雪纷纷。母怜儿寒覆以魂。梦中抱母不见母，往往夜哭惊起村中人。乌虖忠孝天地理，诗书有力扶不起。今乃得之农家子，何况双孝一门里。读书数十年，一节无可称，能不愧欲死。作诗者谁蕲陈子，告采风者书青史。
到家
作者：陈沆
朝代：清
体裁：五言律诗

笑指江边屋，来归雪里鸿。年荒惊俗改，岁暮见家穷。独喜寒梅树，依然老院东。水程三百里，回首一帆风。
到永定作·其一
作者：陈沆
朝代：清
体裁：七言绝句

千里趋庭岁莫时，官梅喜放两三枝。老亲知我耽吟咏，才下车来便索诗。
到永定作·其二
作者：陈沆
朝代：清
体裁：七言绝句

行过千村米价昂，堪嗟十室九空仓。如何此地民无恙，鸡犬都如岁不荒。
到湘阴哭一峰姊丈·其一
作者：陈沆
朝代：清
体裁：五言律诗

到此心先痛，湘云惨不开。是君魂断处，逢我岁寒来。往事如春梦，残灯忽夜台。言寻綦履迹，四壁满尘埃。
到湘阴哭一峰姊丈·其三
作者：陈沆
朝代：清
体裁：五言律诗

一家都爱酒，兄弟各精神。曲性偏仇汝，酣歌竟不春。生犹杯在手，死便锸埋身。断饮从今始，当筵泪满巾。
到湘阴哭一峰姊丈·其二
作者：陈沆
朝代：清
体裁：五言律诗

伏前与子别，别后病才生。所恃年方富，虽闻信不惊。三秋传死耗，一哭尽交情。白马来千里，深惭范巨卿。
到湘阴哭一峰姊丈·其五
作者：陈沆
朝代：清
体裁：五言律诗

福善成虚语，天心信可疑。寡居吾有姊，长恨汝无儿。雨雪孤魂怯，江湖满眼悲。生前惆怅语，好梦付中期。
到湘阴哭一峰姊丈·其四
作者：陈沆
朝代：清
体裁：五言律诗

莽莽离骚国，西风万古愁。可怜同作客，偏汝不禁秋。因忆去年病，共登湖上楼。沈吟山月落，尚约再来游。
北行留别舍弟大云
作者：陈沆
朝代：清
体裁：七言律诗

十年车马逐风尘，今日辞家又暮春。仗尔多才能养母，怜予此去尚依人。逢迎自愧无奇策，出处须知不辱身。长路艰难休在念，客中生计未嫌贫。
十一月初六日南行是夜旅次听雨有怀藏诗坞诸子
作者：陈沆
朝代：清
体裁：七言律诗

客怀潦倒懒衔杯，布被难温火易灰。山市濛濛吹雨过，故人一一上心来。荒鸡破晓声犹涩，旅雁冲寒影自猜。几度梦寻归去路，五更风大却吹回。
十一月默深留长沙相聚旬馀得诗五首·其一
作者：陈沆
朝代：清
体裁：古风

久客今还家，狎戴父母宠。积兹手足间，渐觉聪明壅。忽与良友亲，一敬疏百冗。岁寒天心积，客途交谊重。晓梦得雪清，生意看梅勇。载诵风雨篇，鸡鸣发深恐。
十一月默深留长沙相聚旬馀得诗五首·其三
作者：陈沆
朝代：清
体裁：古风

岁暮百物敛，纵心俱一收。检点终岁事，一身千悔尤。幸有同心子，切磋补前修。安得常相聚，息黥造天游。长安董夫子，夙昔同咨诹。师友发神悟，志愿非小酬。晤言不知乐，离索始绸缪。别时病在肺，别后今瘥不。端居一相念，雨雪江湖悠。
十一月默深留长沙相聚旬馀得诗五首·其二
作者：陈沆
朝代：清
体裁：古风

秋雨恐子行，约我归方去。我归及孟冬，君已戒徒御。爱子那忍留，念子庭闱慕。会当临发时，绻绻兼旬聚。流连灯烛光，风雨对床寤。饥寒非所知，把酒论岁暮。
十一月默深留长沙相聚旬馀得诗五首·其五
作者：陈沆
朝代：清
体裁：古风

热士趣势要，冷士趣林幽。所趣异楚越，各抱无涯忧。登垄商犹贱，乞墦士不羞。轩冕信可荣，其如与心仇。管华久同席，旦夕俄分辀。一念静躁间，终古霄壤侔。君看山中云，崇朝几沈浮。真山久不动，兹焉庶堪俦。
十一月默深留长沙相聚旬馀得诗五首·其四
作者：陈沆
朝代：清
体裁：古风

江湖授经史，生徒秀且悫。问君何以然，去浮还其朴。我有子侄甥，閒居习耽乐。赋性都不顽，安忍废雕斲。人生温绝中，谅为天所薄。苟非严根株，何以拔溷浊。朝诵雪覆窗，夜课灯摇幕。相督亦云切，暂愤终不乐。已矣夫何求，壮也吾未学。
十月二十五日墓过黄州汪竹千同年携其子送至赤壁而别
作者：陈沆
朝代：清
体裁：古风

我行良悤悤，念子暂来过。子意何恻恻，送我城之阿。白日下西山，苍烟横大河。灯火见赤壁，卓然立危波。此地一携手，斯须已为多。却怜阿戎小，依依奈若何。
十月十五夜复聚骈杏堂听镜海弹琴
作者：陈沆
朝代：清
体裁：古风

我有万里想，借君指上弹。一弹别离苦，再弹行路难。月出天地白，城高星斗寒。漠然相对处，悲乐两无端。
半山亭望武昌大江
作者：陈沆
朝代：清

醉影匆匆拜佛幢，下山已听暮钟撞。间凭曲磴当松半，坐见轻帆与雁双。百里苍烟浮远塔，孤城落日背寒江。英雄胜概销磨尽，满眼风波一钓艭。
半山亭望武昌大江
作者：陈沆
朝代：清
体裁：七言律诗

醉影悤悤拜佛幢，下山已听暮钟撞。閒凭曲磴当松半，坐见轻帆与雁双。百里苍烟浮远塔，孤城落日背寒江。英雄胜概销磨尽，满眼风波一钓艭。
南归·其一
作者：陈沆
朝代：清
体裁：五言律诗

云边湘水县，梦里武昌城。久累双亲望，能辞六月行。全家依薄禄，几载徇微名。有弟能供养，难堪送我情。
南归·其三
作者：陈沆
朝代：清
体裁：五言律诗

七载中州地，三停过客车。那堪洪水虐，才是大兵馀。蝼蚁为堤命，龙蛇尚邑居。帝心殊未释，天意欲何如。
南归·其二
作者：陈沆
朝代：清
体裁：五言律诗

乍别西清地，初登逐热场。雨多偏在夜，风午不成凉。马渴争溪饮，奴饥索果尝。却观耘耨苦，不觉暑全忘。
南归·其五
作者：陈沆
朝代：清
体裁：五言律诗

本意乘车便，翻成买棹行。众流趋汉水，游子赴乡情。月照一帆久，秋随双桨生。江城好山色，隔县已相迎。
南归·其四
作者：陈沆
朝代：清
体裁：五言律诗

道旁何处县，官柳万行阴。安得贤司牧，都如此用心。晚凉乌雀静，新水黍苗深。车马风尘际，能开过客襟。
南阳怀古
作者：陈沆
朝代：清
体裁：七言律诗

遥知雪覆草庐深，龙卧遗踪不可寻。遇合纵教失鱼水，风流原自照山林。鞠躬尽瘁出师表，抱膝长歌梁父吟。汉魏之间论出处，鹿门以外少同心。
卢生祠戏题二绝句·其一
作者：陈沆
朝代：清
体裁：七言绝句

一枕黄粱梦是真，谁能悟到去来因。纷纷梦幻无时觉，毕竟先生是醒人。
卢生祠戏题二绝句·其二
作者：陈沆
朝代：清
体裁：七言绝句

梦想三山更五湖，新从世外得真吾。生来不是封侯相，便过邯郸梦也无。
反乞巧词
作者：陈沆
朝代：清
体裁：古风

孟秋七之夕，双星渡河时。中庭设巧果，各各有所祈。我贫一无供，再拜前致词。臣今但乞拙，无用多巧为。使臣巧于言，翻翻若甘饴。黑白一覆手，廉蹠而贪夷。如何守其默，泯然无是非。使臣巧于貌，刻画其须眉。下心媚权要，外柔中险巇。何如守其朴，闇然无妍媸。使臣巧于文，雕镂五色丝。求悦众耳目，同心甘自欺。何如守其质，怛然无成亏。臣拙天所赋，渐为世俗移。今欲复性始，左右幸教之。愿神塞巧户，勿徇儿女私。民物还太古，耕食织以衣。混沌足元气，邪伪其安施。
古诗答唐竟海
作者：陈沆
朝代：清
体裁：古风

十岁游长沙，中间往来频。居久与之化，遂成湖湘人。南中多奇士，谬托平生亲。闻君未识面，怀意故未申。今秋长安邸，访君雨后晨。萧然坐花下，童仆如在春。一言出肺腑，欢若旧日姻。君家老太守，治功满江漘。为政不迫切，官暇民亦驯。馀事及风雅，屈宋道再振。洞庭清无底，出入日月身。君诗有家法，羽毛借凤麟。岂惟文章美，立心抑何纯。与人赴急难，谈笑倾千囷。种树须种松，饮酒须饮醇。买佩须买玉，结交须结真。此道今不讲，当面成越秦。区区有微尚，愿言卜德邻。不见连理花，并开如有神。
古诗送梅生观察之苍梧任·其一
作者：陈沆
朝代：清
体裁：古风

天子爱百姓，太守共治之。太守贤且能，擢之在监司。监司与太守，大小相维持。公昔守蜀郡，治兼父与师。洞然忘乎己，劝惩两不欺。乐哉嘉州人，望公如有私。循声入天听，福星今南移。愿公治苍梧，一如治蜀时。
古诗送梅生观察之苍梧任·其二
作者：陈沆
朝代：清
体裁：古风

方今封疆吏，首称蒋公贤。所引皆俊杰，荐章密不传。大僚与小吏，穆若琴安弦。粤人乐无事，但耕海上田。公令仗节去，万里来旬宜。我知蒋公心，与公无间然。大贤官同方，但期意气捐。父兄心如一，受福子弟先。先忧而后乐，念哉岳阳篇。
古风·其一
作者：陈沆
朝代：清
体裁：古风

滔滔江汉水，万古流不止。岳岳灊衡山，去天尺有咫。自从雅音亡，屈宋前后起。怀抱日月心，作成风骚美。后来襄阳叟，一意追正始。大雅既不作，楚风亦衰矣。谁与志复古，吾将采兰茝。
古风·其七
作者：陈沆
朝代：清
体裁：古风

鲁云如走马，秦云如行人。韩云如匹布，周云如重轮。世路有百变，人心生邱坟。当面若胶漆，背地成越秦。君子持正大，险戏复何云。
古风·其三
作者：陈沆
朝代：清
体裁：古风

丹山有文鸟，双集梧桐枝。众人诧羽毛，此物见亦希。群鸮得腐鼠，笑汝何苦饥。斥鴳抢榆枌，问汝何奋飞。稻粱亦可饱，枳棘亦可栖。平生有薄尚，肯为饥寒移。
古风·其二
作者：陈沆
朝代：清
体裁：古风

文章本无始，大道贵自然。奈何恃小智，物物穷雕镌。聪明实自伐，徇美亡其天。朝槿非不好，徒为一时鲜。大巧不斲削，此中有真诠。
古风·其五
作者：陈沆
朝代：清
体裁：古风

古柏四十围，根株养重壑。苍皮郁轮囷，劲节高卓荦。天风一为吹，云际戛广乐。荷彼造化恩，正直快所托。自非栋梁求，无为老匠斲。
古风·其八
作者：陈沆
朝代：清
体裁：古风

蛇床乱蘼芜，杜衡乱细辛。耳目有轻重，相似乃混真。宋人宝燕石，楚人怀贱珉。若无中郎听，谁识爨下薪。鹓雏耀九苞，山鸡非其伦。骐骥轻千里，驽马不足珍。
古风·其六
作者：陈沆
朝代：清
体裁：古风

有鸟比翼飞，东西求其巢。一鸟止杏桷，一鸟栖衡茅。升沈各异位，隔绝旧日交。偶然将雏出，相见白杨郊。忘为同声好，厌此邂逅遭。此自敛翼归，彼自淩风翱。劝尔行自戢，无为弋人招。
古风·其四
作者：陈沆
朝代：清
体裁：古风

道旁有兔丝，不可以为衣。中田有燕麦，不可以疗饥。万物有实用，虚名竟何为。白云养空山，冥冥无端倪。一朝雨天下，遂使百谷滋。
古风一首赠魏默深即题北道集后
作者：陈沆
朝代：清
体裁：古风

直木无卑枝，清漪无杂鳞。君今甫二十，出语如有神。洒然风雨气，倾倒万斛尘。古风日芜秽，大道成迷津。各抱媕婀性，何以称诗人。遂如缁与素，渐染渐失真。贱子不量力，颓翮思一振。区区自怡悦，安计笑且嗔。把君北道集，怀抱生古春。流离浩满眼，凭车发哀呻。惜哉徒为尔，不救民苦辛。今当与子别，行矣各爱身。所期浮嚣尽，远与淡泊邻。
叶云素师移居虎坊桥长歌志贺
作者：陈沆
朝代：清
体裁：古风

虎坊桥西人塞涂，来看农部移新居。农部先生古之儒，三十为郎今白须。研山安榻十载馀，官贫不能偿屋租。一枝未许莺将雏，韩城有宅城南隅。旧庄恰好谋新畲，古苔三尺手自锄。左桃右竹密复疏，斗室旷如天地初。奇石巧琢山骨癯，冻云无根青不枯。月窥窗纸烟覆庐，清梦不减郎官湖。人言先生一钱无，谁知其富兼京都。不见移家先移书，琳琅压倒双轮车。马驮不足继以驴，背负箧笥长须奴。前街后街行贯鱼，众星移舍连斗枢。八万卷过秀水朱，甲乙丙丁无差殊。屋三十间堂室厨，人与书各分区区。先生有德德不孤，古今事如发在梳。心细足偿书中逋，长年家无隔日储。不改其乐水与蔬，独抱一编坐咿唔。午热不废丹黄涂，天怜先生诵读劬。苦井忽涌清凉珠，取之一瓢煎茗炉。鹤来听茶步廊虚，小啜已足清风徐。我问奇字朝提壶，升堂颇愧韩门徒。惟有一事穷相如，长歌当作移家图，日下旧闻或补诸。
吊屈左徒·其一
作者：陈沆
朝代：清
体裁：五言律诗

一掬灵均泪，沅湘不尽流。水仙朝踏月，山鬼夜鸣秋。卜肯从詹尹，言难结蹇修。西风吹木叶，日莫使人愁。
吊屈左徒·其三
作者：陈沆
朝代：清
体裁：五言律诗

愁生江北渚，望断国东门。此度谁能改，相思未敢言。九歌存变雅，千古泣沈冤。瘦骨莹如玉，蛟龙不敢吞。
吊屈左徒·其二
作者：陈沆
朝代：清
体裁：五言律诗

娥眉遭嫉妒，遗恨满三闾。窈窕君思我，婵媛女詈予。自怜初服美，谁使旧交疏。悃款心如石，彭咸誓所居。
吊屈左徒·其四
作者：陈沆
朝代：清
体裁：五言律诗

天远何须问，魂归或有知。纷纷荃蕙服，翼翼凤凰旂。往日真堪惜，回风祗自悲。至今小儿女，流涕拜神祠。
同人宴集均之寓斋即席作
作者：陈沆
朝代：清
体裁：五言律诗

岁算偏多感，朋来且尽欢。风霜门外急，笑语坐中宽。黄菊淡能久，青松高易寒。去家知已远，借此会团圞。
君山二妃庙
作者：陈沆
朝代：清
体裁：七言律诗

十二峰如髻倒垂，双双帝女肃灵祠。门开遥对苍梧树，春到自生斑竹枝。为雨为风终古恨，是山是水到今疑。岳阳太守能修祀，珍重黄陵再泐碑。
咏梅
作者：陈沆
朝代：清
体裁：七言律诗

未受东皇雨露恩，早将春色到荒园。半山云净鹤归树，连日雪消人闭门。清极浑忘寒有梦，坐中真觉淡无言。始知桃李羞颜色，仗尔消除白玉樽。
哭某孝廉
作者：陈沆
朝代：清
体裁：七言律诗

风雨江乡滞早春，传来噩耗剧伤神。百年涕泪酬知己，南国莺花失此人。离别可怜成短梦，死生无累只孤身。旧诗此日重披讽，忍使长埋壁上尘。
喜得舍弟书
作者：陈沆
朝代：清
体裁：七言绝句

言多慰藉翻成愧，看到平安可当归。一事传来消息好，江乡稻比去年肥。
四十生日自惩诗·其一
作者：陈沆
朝代：清
体裁：古风

回忆孩提初，依依只双亲。言容有深爱，朴然见本真。无端以养仕，转违昏与晨。亲年过七十，儿亦阅四旬。衰颜贻辛苦，岂不伤哉贫。书来善慰藉，枕畔几酸呻。恩慈不能说，贻谷益谆谆。懔惟千里言，珍重百年身。
四十生日自惩诗·其二
作者：陈沆
朝代：清
体裁：古风

百年去堂堂，此身独含愧。束发鄙浮浇，趋庭勖远志。悠悠积因循，聪明尽文字。枝叶日繁滋，根本何能遂。暗室自推鞫，愆尤千百累。往者不可逭，来者尤可惴。劳劳圣贤心，勉勉君父事。先零与后凋，须识天地意。
复园欲游岳麓屡为雨阻诗以调之
作者：陈沆
朝代：清
体裁：七言律诗

灵麓峰前我旧游，题诗到处姓名留。分明绿树烟中寺，却隔青莎水上洲。积雨累君三月住，名山消得几生修。望衡尽有云开日，须待昌黎好句酬。
夜抵刘山人家
作者：陈沆
朝代：清
体裁：五言律诗

行到月斜处，入门千竹林。故人此高卧，前日约相寻。雨过春如梦，山空夜有音。坐深无一语，何以答同心。
夜泊草市
作者：陈沆
朝代：清
体裁：五言律诗

雨馀天易暮，一棹指津亭。远市沈孤角，春潮汨乱星。颇嫌村酒薄，微辨渚兰馨。塞雁飞回处，扁舟独未停。
大观亭迟汪均之兄弟
作者：陈沆
朝代：清
体裁：古风

日落皖口西，船泊皖口东。独见一亭古，苍然元气中。俯聆浩浩江，仰睇谡谡松。二声并入夜，相聚生悲风。之子期不来，使我久支筇。
奉陪宋梅生观察登岳阳楼和作
作者：陈沆
朝代：清
体裁：七言律诗

画里风光我旧游，重陪星骑小勾留。日边帆去雁横水，湖外雪消山满楼。战伐销磨双钓艇，神仙去住一浮沤。使君忧乐关天下，莫负题诗在上头。
孝感道中
作者：陈沆
朝代：清
体裁：五言律诗

半日山中路，车声听不喧。野云多在树，春水不离村。诘屈乡音换，艰难战垒存。麦田含宿雨，作意向人翻。
孟庙
作者：陈沆
朝代：清
体裁：七言律诗

夕阳残雪古城墟，下马来瞻夫子庐。战国之中一儒者，春秋而后七篇书。苍松浩浩扶元气，翠峄岩岩见广居。仁义到今成梗塞，不知忧悯又何如。
宁乡山中早行
作者：陈沆
朝代：清
体裁：五言绝句

一马入云际，水声湾复湾。春风不到处，桃花开一山。
家芝楣邀同熊两溟顾剑峰黄谷原平耕年明竹礀舍弟大云宴集月湖酒楼
作者：陈沆
朝代：清
体裁：七言律诗

太白郎官迹已芜，喜逢吾辈置樽壶。古今一样看明月，江汉中分拓此湖。忘世心宁争雁鹜，忌才势不到菰芦。不须更借黄筌笔，水白山青俨画图。
宿野寺
作者：陈沆
朝代：清
体裁：五言律诗

系马斜阳寺，斋厨冷似冰。寒僧烧落叶，古佛守残灯。塔短千山倚，钟敲万壑应。梦魂知不远，祗绕白云层。
寄呈阮芸台先生
作者：陈沆
朝代：清
体裁：古风

公昔为韩欧，文章见根柢。呼噏天下才，气若大海水。公令为周召，一心振纲纪。海大气渐平，夷然江河理。我虽不见公，窃为苍生喜。恭承远惠问，何用答音旨。献诗不敢谀，知公薄浮靡。
寄答竟海四首·其一
作者：陈沆
朝代：清
体裁：古风

荧荧参当中，懔懔岁已莫。风吹树上茅，雪堕门前树。故人一纸书，遥自江南路。其言清且温，一室为回煦。想当临发时，真性感毫素。挑灯如共语，夜久有馀悟。
寄答竟海四首·其三
作者：陈沆
朝代：清
体裁：古风

昨日云中叟，招我海上山。感激从之去，不知险且艰。道逢旧相好，揽衣遮我还。此中多豺虎，何苦自弃捐。岂不思返辙，后有千仞渊。失足分寸地，孱躯堕荒烟。却视云中路，五色导我前。初程不努力，何由造其巅。
寄答竟海四首·其二
作者：陈沆
朝代：清
体裁：古风

人海足车马，夜久声如织。静中感至听，今古去不息。岂无下帷人，端居秉先则。梦干酒肉恩，神厌箪瓢食。浊心而清貌，仁义中梗塞。閒望西山云，御风独高出。安能化玉水，一洗尘中色。
寄答竟海四首·其四
作者：陈沆
朝代：清
体裁：古风

古今有相感，旷代为畴偶。亦有同堂人，一膜膈谁某。执业须执真，结交须结久。所惧德不修，内外成两负。知再见君时，还相许与否。至哉书中言，入道去其苟。虽乏卓荦姿，敢不再拜受。
寄题汪均之荔枝图
作者：陈沆
朝代：清
体裁：古风

生平不识鲜荔枝，如何强作荔枝诗。色香忽从纸上出，王郎作画汪生题。骊山旧曲世罕有，妙笔重与翻新词。怡山老树唐时种，可惜当年无此贡。玉环倘是闽越生，秋实应劳千驿送。天待才人胜美人，绛衣留作仙斋供。闽中一骑到楚中，四千里外传诗筒。高秋肺渴不可耐，如以玉液浇吾胸。若较君谟卅二品，此荔合号汪家红。
寒夜作
作者：陈沆
朝代：清
体裁：古风

风摇修竹巅，清韵动高馆。开门忽无声，倾耳听已远。冻云止不流，积雪皓在眼。独见古人心，空山清气满。
寒溪寺
作者：陈沆
朝代：清
体裁：古风

灵泉秋在朝，寒溪秋在暮。寺门开夕阳，落叶闭斜路。却听流水声，寒色上衣屦。霸图歇千载，亭馆化邱墓。独怜僧与佛，终日坐深树。空山一钟响，曳杖吾亦去。
寿徐岭松先生八十
作者：陈沆
朝代：清
体裁：七言律诗

八十老翁今逸民，日读周易不知贫。乍看松菊皆可敬，得侍杖藜如在春。胸中正多行乐法，门下大有穷经人。白石清泉好颜色，天将留使风俗淳。
将出都始识魏默深长歌别之
作者：陈沆
朝代：清
体裁：古风

十年客南国，不闻魏君名。一朝长安道，倾盖如平生。昨日相逢今日别，执手苍茫不能说。我初见君黄花秋，是何年少意气遒。长揖众中与我语，乾坤朗朗吞复吐。当时听之间然疑，君去累我三日思。尤工古风近罕偶，立心耻落风骚后。昨夜大风吹赤埃，海水倒没黄金台。无衣生受霜霰猜，饥饿作客胡为哉。我有一轮清凉月，出入洞庭荡精魄。别来湘女怨瑶瑟，归去江妃送兰楫。左徒劝我酒一杯，九歌缠绵亦未歇。此时我醉愁真宰，此际可怜君不在。白日踌躇不肯行，青山俯仰如相待。待君不来登祝融，游戏洞云翼天风。作书付与北乡鸿，一月可达蓬莱宫。遇合分离偶然耳，人生哀乐不在此。我持问君君不言，归叩吾家云心子。
小除日景州道中感赋
作者：陈沆
朝代：清
体裁：古风

最好故乡居，难得少年日。田家重岁终，乐事从头述。儿童放学归，姊妹牵衣出。三五各分朋，百戏不遗一。我时尤狡黠，群细听驱率。偶遇大雪晨，抟作维摩诘。哗然谓弗似，又累山屹崒。或编草为龙，盘旋中音律。既夕始归来，嬉笑满房室。晚饭不肯饱，一鬨争枣栗。长者将子杖，急则抱母膝。自倚诵书多，不受相挞抶。有时过邻姆，殷勤代梳栉。果饵非一名，充然怀袖溢。家家有馀粮，儿女互慈恤。风景廿年前，记忆难具悉。少小虽痴顽，回首如梦失。时余方在途，星霜夜憀慄。
展重阳日偕心兰至镜海寓斋观所藏七剑饭后同过赵象庵中翰家看菊而归镜海属作歌
作者：陈沆
朝代：清
体裁：古风

天到重阳天亦醉，不风不雨萧森气。出门无地可为欢，且就唐君问花事。唐君座上客常满，殷勤更酌屠苏盏。酒酣捧出匣中龙，三尺寒芒先到眼。七星闪闪秋更明，阳刚阴柔配合精。霜空电影倘一掣，斗柄转向东南行。佩剑者谁号无敌，曾入海岛杀海贼。手提毒蛟掷向天，剑花淋漓海气白。时清海宴剑不雄，却伴史笔同雍容。英锋虽敛猛性在，赤血喷作腰间虹。我请为君一起舞，酒肠拂佛怒芒吐。平生意气如山高，祗合低头共剑语。回旋舞罢苍茫歌，剑乎剑乎奈汝何。不如且看东邻菊，花香醉影双婆娑。
山中月夜
作者：陈沆
朝代：清
体裁：五言律诗

良夜不成寐，坐看山月生。树如将晓色，虫有欲秋声。溪水照逾静，竹风吹更清。梦魂知不远，祗绕白云行。
岳阳楼
作者：陈沆
朝代：清
体裁：七言律诗

第一楼头小洞庭，水光云影昼冥冥。几人忧乐关天下，终古东南坼地形。积雾远沈三户白，惊波高浴九疑青。呼童且买君山酒，醉卧阑干一客星。
崇胜寺
作者：陈沆
朝代：清
体裁：七言律诗

午钟声落碧云边，行过南峰别有天。三面山围僧榻静，一湖水抱佛楼圆。客寻橘树烟中井，门泊梅花雪里船。饱啖祇园新迸笋，年来吾亦爱逃禅。
徐州问黄楼已不可登矣
作者：陈沆
朝代：清
体裁：古风

山气开夕阳，河声转出郭。兹楼何萧条，斯人不可作。旷怀却横流，深情寄华酌。保障讵言劳，游宴未为虐。彼哉不知忧，亦竟不知乐。
忆李毅
作者：陈沆
朝代：清
体裁：古风

李生不羁才，饥走万里外。一身大布衣，昂首天地隘。千金去弗顾，送酒乃下拜。悲歌浩无方，举世称曰怪。长安风雪中，谁与偿酒债。
忆桃
作者：陈沆
朝代：清
体裁：七言律诗

红阑干畔小桃枝，别后盈盈绕梦思。算到看花寒食节，难忘酹酒去年时。润无多露浇宜早，开不当风谢亦迟。知否行人呼负负，渡头缓唱惜春词。
恭送涂瀹庄师出守处州·其一
作者：陈沆
朝代：清
体裁：五言律诗

惟良二千石，帝念得人难。遂以股肱郡，分诸耳目官。忠传焚草密，政想坐棠宽。匹马携琴去，儿童望豸冠。
恭送涂瀹庄师出守处州·其二
作者：陈沆
朝代：清
体裁：五言律诗

此邦风俗美，官府若神仙。吏候山中屐，人耕海上田。天心忧早亟，下国望恩偏。应有随车雨，清凉到执鞭。
悯旱
作者：陈沆
朝代：清
体裁：古风

去年两湖旱，流民困迁徙。腊前见三白，我农色然喜。占曰大有年，谁知竟不尔。五月至六月，乾风日如燬。大田坼龟兆，白日逢魃鬼。岂无少沾濡，不救田禾死。譬如人病羸，一药那遽起。官府罄玉币，奔走修禳祀。人神意徬徨，莫测造化理。夜中起占星，河汉清且瀰。天田不盈亩，灌溉安用此。散为雨滂沱，何止润千里。沈沈洞庭湖，下有老龙子。龙子睡未醒，习懒不行水。安能提龙耳，一雨不可止。
扬州城楼
作者：陈沆
朝代：清
体裁：七言律诗

涛声寒泊一城孤，万瓦霜中听雁呼。曾是绿杨千树好，只今明月一分无。穷商日夜荒歌舞，乐岁东南困转输。道谊既轻功利重，临风还忆董江都。
扬州城楼
作者：陈沆
朝代：清

涛声寒泊一城孤，万瓦霜中听雁呼。曾是绿杨千树好，只今明月一分无。穹商日夜荒歌舞，乐岁东南困转轮。道谊既经功利重，临风还忆董江都。
扬州城楼
作者：陈沆
朝代：清

涛声寒泊一城孤，万瓦霜中听雁呼。曾是绿杨千树好，只今明月一分无。穹商日夜荒歌舞，乐岁东南困转输。道谊既经功利重，临风还忆董江都。
挽许秋岩先生·其一
作者：陈沆
朝代：清
体裁：七言律诗

艰难正要济时才，柱石如公那便摧。刚乞归休臣力尽，特蒙问病御医来。学能自信翻成达，心到无欺不受猜。遗疏丁宁残漏断，未忘报国有馀哀。
挽许秋岩先生·其三
作者：陈沆
朝代：清
体裁：七言律诗

皋夔不必有诗名，即以诗论亦正声。气得江山心转细，胸光城府笔俱清。破书十乘行装重，华发千丝宦兴轻。太息风流如逝水，招魂宋玉不胜情。
挽许秋岩先生·其二
作者：陈沆
朝代：清
体裁：七言律诗

早闻风节冠纲曹，宣力人争望雨膏。绝不矜张观事定，全无倚傍立身高。大名徼外悬铜鼓，遗爱江南拜节旄。感激驰驱三十载，北山从不告贤劳。
挽许秋岩先生·其四
作者：陈沆
朝代：清
体裁：七言律诗

黄州香火订前因，私淑韩门愧负薪。识面记从江上驿，将诗传遍幕中宾。空馀涕泪酬知己，转为朝廷惜此人。他日西州城外过，公琴松柏最伤神。
探梅
作者：陈沆
朝代：清
体裁：五言绝句

为寻山上梅，踏向雪中去。微觉有香来，不知开几树。
放船
作者：陈沆
朝代：清
体裁：五言律诗

滩头十日坐，风信一朝移。顺逆天何意，穷通我自疑。云开群雁喜，帆直众山随。莫倚江如镜，中流柁要持。
新侨驿站夜霁见月
作者：陈沆
朝代：清
体裁：古风

我行属暑雨，我马日騑騑。俛愁滑滑泥，仰叹炎炎威。孤驿息深夜，瞥然见凉晖。湿云去未尽，列宿光已微。孤行青冥里，冰轮竟何依。独有巢林乌，恋景戢还飞。
晓渡清河口
作者：陈沆
朝代：清
体裁：七言律诗

霜满征鞍月在西，梦回村落乱鸣鸡。地连大泽龙蛇蛰，天入黄河草木低。堪叹水乡多弃土，可怜民命在危堤。愧无揽辔澄清志，多事晨风快马蹄。
晓行
作者：陈沆
朝代：清
体裁：五言律诗

破晓才分路，轮蹄响复停。大霜疑小雪，残月避高星。树影连村暗，鸡声带水听。谁家林馆静，幽梦未曾醒。
晓行
作者：陈沆
朝代：清

破晓才分路，输啼响复停。大霜疑小雪，残月避高星。树影连村暗，鸡声带水听。谁家林馆静，幽梦未曾醒。
晚步至安国寺
作者：陈沆
朝代：清
体裁：五言律诗

东坡汤沐处，初地尚氤氲。塔影摇寒日，钟声堕白云。水田千树合，僧佛一床分。归路馀禅悦，花香静有闻。
曲江闻刘芙初前辈死耗哭之以诗·其一
作者：陈沆
朝代：清
体裁：五言律诗

一自成名后，长为失意人。归非慕高隐，天又夺閒身。执友伤遗稿，孤儿累老亲。生前忧菽水，地下转忘贫。
曲江闻刘芙初前辈死耗哭之以诗·其二
作者：陈沆
朝代：清
体裁：五言律诗

送我南归后，君归我不知。却思前别日，犹喜未衰时。至死果何病，他生休作诗。泪样江上水，到海有馀悲。
月夜过采石江吊太白
作者：陈沆
朝代：清
体裁：五言绝句

公竟不相待，大江吾独东。却看山月色，相送水声中。
有感
作者：陈沆
朝代：清
体裁：七言律诗

传闻南海事全非，十室炊烟九室稀。须识治兵先治吏，自来防盗在防饥。噩鱼大可为文遣，沙蜮终难出水飞。寂寞江湖风雪里，有人投笔念征衣。
望岳
作者：陈沆
朝代：清
体裁：七言律诗

五峰天外郁嶙峋，呼吸烟光逼紫宸。访古难追苍水使，还山最忆白衣人。飞泉雨后多奇响，老树霜中有别春。三日舟行随向背，转从望里得全身。
朝城
作者：陈沆
朝代：清
体裁：五言律诗

蕞尔朝城地，人烟昼不喧。民穷儿女贱，县小吏胥尊。老树藏官廨，狂风落市门。春田荒已久，何事野花繁。
杂诗·其一
作者：陈沆
朝代：清
体裁：古风

太冲赋十载，李白日万言。秦臣十书上，晋掾三语存。文字非苟作，有物乃足尊。拙速输巧迟，真简胜伪繁。两间粲已烂，元气为之根。
杂诗·其二
作者：陈沆
朝代：清
体裁：古风

步兵逢人哭，士龙见人笑。二子在一堂，忻忻有同调。大道皆近情，奇祸由自召。哭亦未免痴，笑亦未免傲。君子秉正大，懔懔修言貌。
杨忠悯琴
作者：陈沆
朝代：清
体裁：古风

大弦小弦正君臣，一弹再鼓忠奸分，黝然而颀中有人。枯桐中含天地理，三百年来心不死，椒山之胆亦如此。
松风阁小饮
作者：陈沆
朝代：清
体裁：七言律诗

山谷道人去不还，题名高阁此追攀。松风肃肃诸天外，石涧泠泠返照间。迁客偶然留片石，霸才何足重青山。江鱼白酒萧条醉，我比閒云心更閒。
枕上作
作者：陈沆
朝代：清
体裁：五言律诗

客子畏长夜，乡愁生五更。乱蛩当户急，饥鼠上灯轻。梦短心常觉，寒深气转清。似闻残月里，肃肃雁孤鸣。
次兰阳
作者：陈沆
朝代：清
体裁：五言律诗

人烟开夕照，草木带河声。沙软便车路，堤高过县城。官程南北凑，水道古今争。到此乡心动，今宵有梦成。
次夜复雨寄怀剑峰
作者：陈沆
朝代：清
体裁：七言律诗

苦忆诗人顾恺之，文章风节两堪师。新交乍别偏无梦，我辈多情转似痴。村酒酌来如水薄，客愁生处有灯知。不堪一样萧萧雨，分作人间两地思。
正月二十四日得愚谷先生武昌书感赋即寄·其一
作者：陈沆
朝代：清
体裁：古风

荒江风雪中，千里一书至。拜展双鱼缄，读罢心欲醉。知我亟相思，告我度岁事。贫居无奢望，作计亦良易。问我堂上人，载言加飧食。勖我千载心，明德以相遗。置之怀袖中，宝此金玉字。
正月二十四日得愚谷先生武昌书感赋即寄·其三
作者：陈沆
朝代：清
体裁：古风

中夜起披衣，将书反覆读。字势清且遒，知公腕力足。别来三月馀，著书当几束。行年过六十，为学恐不速。岂惟天性高，要知内无欲。莫春春水长，来过江上屋。
正月二十四日得愚谷先生武昌书感赋即寄·其二
作者：陈沆
朝代：清
体裁：古风

矜矜我先祖，清芬被一乡。沦逝忽六载，潜德惧不彰。欲水知言士，贞石表幽光。付托苟非人，私言岂能长。先生畜道德，学为古文章。况与先子好，往来田氏堂。两家有节母，同时各芬芳。交游忝三世，旧德言之详。抚兹太邱婢，感愧曷可忘。
正月六日芝庭邀饮梅竹山房获读剑锋祈雪诗酒间风雪大作诗以志喜
作者：陈沆
朝代：清
体裁：七言律诗

一冬无雪到新年，忽喜飞花上绮筵。瘠土正愁春乏食，诗人真有力回天。画图白现千山影，灯火青围半郭烟。今夜大军须破贼，奇功莫让蔡州传。
汉江归舟夜行
作者：陈沆
朝代：清
体裁：五言律诗

近乡情转急，归思与帆悬。水落孤城大，天垂两岸圆。遥知堂上梦，早到汉阳船。羡汝南飞鹊，声声在客先。
汝宁夜雪
作者：陈沆
朝代：清
体裁：七言绝句

捲地风声到枕边，夜深寒逼汝南天。拥衾莫叹风尘苦，多少饥鸿雪里眠。
汝宁早行
作者：陈沆
朝代：清
体裁：五言律诗

晓日当关白，铃声已在途。水趋淮北大，山过汝南无。古驿花迟发，荒年草半枯。高阳迷故里，揽辔一踟蹰。
江夜
作者：陈沆
朝代：清
体裁：五言律诗

筚篥横吹夜，寒风尽意号。水将孤柁急，霜逼众星高。渔唱从为乐，雁飞无乃劳。萑苻群盗满，吾敢信波涛。
江边问鹤楼
作者：陈沆
朝代：清
体裁：五言排律

送尔武昌游，曾知胜迹不？好停江上棹，先问古时楼。地与晴川对，帆从鄂渚收。酒香人乍到，仙去鹤应留。指点烟中郭，徘徊笛里秋。应声千雁语，招手万渔舟。风月无边处，笙歌最上头。青莲曾搁笔，有句莫轻投。
江边鹤楼古时楼
作者：陈沆
朝代：清
体裁：五言排律

黄鹄矶头望，长江第一楼。难找天上鹤，独点古时秋。远引梅花笛，高临杜若洲。云随荀费去，月照晋唐游。不改青山色，无边白水流。酒家犹绕廓，诗客总停舟。地已成仙界，人谁在上头。苍茫今昔事，搁笔问闲鸥。
汪均之寓斋听弹塞上鸿阕
作者：陈沆
朝代：清
体裁：古风

莽莽云垂天，昏昏月照暮。悠悠意如往，肃肃情如赴。依依怀古欢，戢戢抱新慕。嚣然若共语，切切劳人诉。悄然若孤游，惺惺志土惧。因君指上弹，遂造无人戍。眷兹微族情，遥感汉秦故。曲罢夜天高，寒星下庭树。
河南道上乐府四章 其一 卖儿女
作者：陈沆
朝代：清
体裁：古风

河南一片荒荒土，满眼流离风又雨。年荒父母竟无恩，卖尽田园卖儿女。可怜父与母，泪落心内苦。岂不恋所生，留汝难活汝。往年生儿如得田，今年生儿不值钱。卖女可得青蚨千，卖儿不足供一餐。大车小车牛马走，儿啼呼父女呼母。役夫努目刀在手，百口吞声面色朽。此时父母死更生，食尽还增骨肉情。月黑风寒新鬼哭，饥魂一路唤儿声。
河南道上乐府四章 其三 吃草根
作者：陈沆
朝代：清
体裁：古风

怪底春光二月好，踏青千里无青草。草根当作麦粮餐，草色都如人面槁。家家妇女驱出门，手皲脚软声暗吞。乐岁欢歌芣苢子，凶年苦斸苣蒿根。毕竟天心仁爱汝，枯田尚有萌芽吐。谁云小草是虚生，功在饥荒非小补。夕阳归去一肩挑，饱食居然腹不枵。此时长吏方沈醉，可惜不曾知此味。
河南道上乐府四章 其二 狗食人
作者：陈沆
朝代：清
体裁：古风

汝南人瘦万狗肥，前有饿者狗后随，忽然堕落沟中泥。狗来食人啮人衣，顷刻血肉无留遗，残魂化作风与灰。狗饱狗去摇尾嬉，馀者尚充鸦鹊饥。我行见之心骨悲，徒有恻怆无能为。大官北来何光辉，清道翼以双绣旗。从者飞语里卒知，为我亟去道旁尸，毋使不祥触公威。
河南道上乐府四章 其四 逃饥荒
作者：陈沆
朝代：清
体裁：古风

救荒古有良有司，今者逃荒官不知。一路嗷嗷男挈女，分分避荒如避虎。饿腹况兼行路苦，清晨冲风夜戴雨。祗知四方口可糊，谁料饥荒无处无。官府捉人牛马驱，慎莫乞食门前呼。家乡腊前见三白，且可归来食新麦。
泊宝塔洲
作者：陈沆
朝代：清
体裁：七言律诗

十里荒洲冷似冰，去年此地系舟曾。远烟浮水白如镜，残日入云红有棱。雁影萧条投短荻，鱼声拨剌上寒罾。榜人閒坐谈风色，暮北朝南未可凭。
洞庭舟中望君山
作者：陈沆
朝代：清
体裁：五言律诗

九派湘江水，春来贯洞庭。浪摇天地白，山积古今青。静想茶烟飏，虚传竹泪零。风前三弄笛，何处觅湘灵。
涿州
作者：陈沆
朝代：清
体裁：五言律诗

水落平桥浅，山围满郭凉。风沙盘涿鹿，父老话楼桑。古意浮云失，车声落日忙。幸逢春过去，草木有辉光。
渡河遇相识寄家书
作者：陈沆
朝代：清
体裁：五言绝句

尔到长沙去，平安寄两行。东风残夜月，逢我渡兰阳。
游福德山寺
作者：陈沆
朝代：清
体裁：五言律诗

远寺不知处，寒云深更深。山空生妙响，树古有仙心。小坐僧移榻，高谈鸟避林。携归一片石，留伴雪中吟。
湖南怀古四首·其一
作者：陈沆
朝代：清
体裁：古风

堂堂贾太傅，痛哭浮湘来。投书吊屈子，异世同悲怀。前知七国变，岂曰非奇才。方期遇合远，所嗟年命乖。名高造物忌，气盛群愚猜。爱才若孝文，命薄良可哀。我来拜祠宇，寂寞楚江隈。
湖南怀古四首·其三
作者：陈沆
朝代：清
体裁：古风

长源好大言，行藏两无缺。假托神仙名，救时心孔切。白衣何从容，首建中兴策。处人骨肉间，此事岂易说。谋国诸葛忠，保身子房哲。归从赤松游，不掩匡定烈。我欲问奇书，何处先贤宅。
湖南怀古四首·其二
作者：陈沆
朝代：清
体裁：古风

吾爱庞士元，名与卧龙埒。本非百里才，酣酒讵为劣。小才必自扬，大器如不屑。骥足固未展，安问疏与拙。感激而驰驱，凤毛忽摧折。我行过乡县，允矣怀前哲。徒负一日长，谁知王伯策。
湖南怀古四首·其四
作者：陈沆
朝代：清
体裁：古风

我读西涯诗，颀然见其人。当时与刘谢，同作顾命臣。嗟彼两君子，一朝辞帝阍。先生义不去，安危系其身。身留奸谋绌，身去正士倾。势孤心愈密，气激祸乃成。罗玘固无识，安能测孤诚。
潜江舟中
作者：陈沆
朝代：清
体裁：五言律诗

落日潜江县，空帆信所之。水深人语应，乡近客心疑。远雁依天尽，寒鱼出浪迟。晚来风更好，无奈泊船时。
濮州道中
作者：陈沆
朝代：清
体裁：七言律诗

父老车前说战场，可怜不是旧春光。桃花破屋开残雪，燕子空坟语夕阳。偶有人言惊鬼答，翻从寇尽见兵忙。流亡遍地须安集，莫使田园尽意荒。
灵泉寺
作者：陈沆
朝代：清
体裁：古风

万树结一绿，苍然成此山。行入山际寺，树外疑无天。我心忽荡漾，照见三灵泉。泉性定且清，物形视所迁。流行与坎止，外内符自然。一杯且消渴，吾意不在禅。
焦琴斋观察命两公子陪游西山长歌志谢
作者：陈沆
朝代：清
体裁：古风

我家西山下，未蹑西山巅。眼前好景不挂目，却思凌轹五岳烟。秋来清兴剧如许，东指黄州色飞舞。相携顾况是诗人，恰有焦先为地主。桂花时节酒盈舟，公子双双伴我游。水摇山色过江北，突兀向人青两眸。山外见山不见树，飞泉倒泻烟际路。入山见树不见山，古寺却落云中间。老僧留我煮白酒，红叶萧萧杯在手。笑声宛作灵钟清，捲入半空山乱吼。回头指点吴王宫，寒溪呜咽斜阳中。仲谋霸业安足问，且听高阁松间风。渡江呼取两黄鹤，兹游乐比东坡乐。安得尽如贤使君，使我踏遍名山无束缚。
燕支山消夏作
作者：陈沆
朝代：清
体裁：五言律诗

何以消长夏，林亭半岭间。高云疑在树，急雨欲无山。石畔惊泉落，琴边看岛还。红尘纷逐暑，未识此中閒。
独夜
作者：陈沆
朝代：清
体裁：五言律诗

独夜眠难著，苍茫逼戍亭。客愁多似水，渔火大如星。市小更无定，春寒酒易醒。剧怜沙际雁，鸦轧不能宁。
璞斋为余作洞庭秋舫图自题二首·其一
作者：陈沆
朝代：清
体裁：五言律诗

一夜客无睡，秋湖风不波。船从渔父借，月到洞庭多。鼓瑟湘妃怨，鸣舷屈子歌。樽前含万古，不饮奈愁何。
璞斋为余作洞庭秋舫图自题二首·其二
作者：陈沆
朝代：清
体裁：五言律诗

一白浩无际，夜中天地清。却看孤魄满，分作两湖明。帆远欲无影，酒香何处城。醉时閒看画，犹认是前生。
由广州至南雄舟行杂诗·其一
作者：陈沆
朝代：清
体裁：古风

壮哉此南行，得见山水大。天地将到海，尽情逞雄快。五岭屹门户，重洋表襟带。何怪老尉佗，冠冕中国外。时往霸气销，风变文明会。七月下浈阳，悤悤观大概。归帆不嫌迟，一意搜灵怪。
由广州至南雄舟行杂诗·其七
作者：陈沆
朝代：清
体裁：古风

李侯江湖长，游戏来炎方。炎方一相见，忽忽先我行。思君不可绝，驾舟趋浈阳。浈阳复不见，追君至曲江。孤篷倚独夜，月堕江茫茫。
由广州至南雄舟行杂诗·其三
作者：陈沆
朝代：清
体裁：古风

依依河之干，肃肃门下士。感兹眷眷情，离别意方始。国家待桢干，吾敢私桃李。各有天地身，攀附宁非耻。缈缈罗浮云，晖晖映紫水。水上有至人，自称白沙子。一鼓碧玉琴，千载音未已。
由广州至南雄舟行杂诗·其九
作者：陈沆
朝代：清
体裁：古风

水急不受舟，半月滩行缓。直溯江水尽，始见江月满。忽如素心人，久别新到眼。树暗觉村深，帆重知山转。露华明可掇，烟痕聚还展。炎方久无秋，此夕兴不浅。
由广州至南雄舟行杂诗·其二
作者：陈沆
朝代：清
体裁：古风

异云起南海，浮出金银台。鲛客首珠帕，市门水上开。大风吹宝舟，惝恍四面来。羽毛变锦绣，泥土成琼瑰。光气灿烂中，淫毒为之媒。何时海水竭，此市乃罢哉。
由广州至南雄舟行杂诗·其五
作者：陈沆
朝代：清
体裁：古风

已闻上峡来，无端入山腹。峡中更无天，山水相结束。寺门动江光，斜照纷在目。伟哉翕辟气，富矣云雷蓄。渐高听已幽，微风送鸣玉。真源一飘洒，光泽遍草木。感兹泉响深，叹彼川流速。老衲催客还，一灯出深绿。
由广州至南雄舟行杂诗·其八
作者：陈沆
朝代：清
体裁：古风

我母寓武昌，我父官武冈。武冈至浈阳，不及千里彊。遣奴来视儿，慰藉增悽惶。再拜遣奴归，还用慰高堂。夜来卧空舟，忽复还家去。武冈及武昌，分明一室聚。宛转鸣榔声，无端又惊寤。晚帆山影中，还疑故乡路。
由广州至南雄舟行杂诗·其六
作者：陈沆
朝代：清
体裁：古风

索幽情难歇，看山夜更好。晚饭带玉堂，灯前万峰绕。江光切虚空，众阴合窅窱。风随岭树定，星落蛮天小。群籁一寂中，寸心千仞表。归去不成眠，寒钟一舟悄。
由广州至南雄舟行杂诗·其四
作者：陈沆
朝代：清
体裁：古风

舟中何所有，有橘三百丸。切以金错刀，供之白玉盘。爱此香与色，使我不能餐。入粤秋已深，不及荔子丹。霜中得佳实，相对如古欢。荔好终苦热，何如贞岁寒。
番禺令汪孟棠携酒追饯于珠江赋此为别
作者：陈沆
朝代：清
体裁：古风

番愚有贤侯，官贫不言贫。人皆苦烦剧，往往得閒身。我行亦已远，追饯珠江漘。虽云一杯酒，其中含至仁。今皇爱百姓，求吏必于循。勿言此官卑，官卑与民亲。儒者志泽物，尺寸皆阳春。努力敬司牧，别离何足论。
病中闻雁
作者：陈沆
朝代：清
体裁：古风

西风吹雁声，先入旅人听。落叶生晚凉，高斋卧残病。闭门三十日，独得秋气静。
登琵琶亭望匡庐出云
作者：陈沆
朝代：清
体裁：七言绝句

江上孤亭倚碧空，匡庐飞堕玉芙蓉。才看一点云生处，失却东南无数峰。
白莲花
作者：陈沆
朝代：清
体裁：七言律诗

濯濯夭姿水一方，秋风吹送满湖凉。烟波淼淼花如梦，露夜亭亭月有香。偏向淤泥完素质，不施粉黛俨明妆。清吟一洗尘中眼，采得琼英孰寄将。
白鱼岐浮图
作者：陈沆
朝代：清
体裁：七言律诗

突兀中流盖影圆，淩空冉冉割苍烟。高秋鹳鹤窥人语，白日蛟鼍抱佛眠。到此湖湘分两界，微闻梵磬落诸天。回头细数题名日，胜迹飘零又几年。
磊石
作者：陈沆
朝代：清
体裁：七言律诗

中流突涌一峰圆，芦荻声边偶系船。山势与湖争片地，水光含日倒长天。将军旧垒浮云变，胜国神钟破壁悬。凭吊兴衰无限恨，苍茫晚寺起寒烟。
祭蕲水义园感赋·其一
作者：陈沆
朝代：清
体裁：古风

迢迢白塔寺，秋气横苍烟。中有故乡人，潜灵几何年。生饮蕲阳水，死葬燕山阡。去家日以远，邱垄日以迁。上为酸枣林，下为枯麦田。万鬼同一庐，幽魂逼饥寒。今也汝谁后，昔也汝谁先。贞石既漫灭，遗迹何茫然。当时营圹人，今亦姓字湮。忝为同里亲，见此心内酸。聊将一豚酒，敬念桑梓缘。
祭蕲水义园感赋·其二
作者：陈沆
朝代：清
体裁：古风

黄蒿长没人，一碑断如臼。数字聊可辨，题曰官氏母。汝族有大贤，其名为剑叟。清风被一乡，令德难为后。我昔拜遗阡，零落残僧守。青山本无名，附托长不朽。母也汝何人，生为大家妇。徒留一片石，懿行湮已久。感此意茫茫，谁者为上寿。
秋声
作者：陈沆
朝代：清
体裁：七言律诗

一曲清商奏未终，忽惊秋气满虚空。江声日夜催芦雁，客梦关山乱草虫。翻忆去年吹帽日，独归南国破帆风。新愁旧恨知何限，并入疏窗细雨中。
秋夜待友
作者：陈沆
朝代：清
体裁：五言律诗

静里心俱敛，开轩独寤歌。空山星气满，落叶露声多。曳杖惊巢雀，挑灯笑扑蛾。素心期不至，如此夜凉何。
秋斋读书杂感·其一
作者：陈沆
朝代：清
体裁：古风

本性耽寂寞，因与人世疏。出门乐山水，闭户亲诗书。高斋谁所营，贻我以有馀。客居虽云暂，谁谓非吾庐。秋节忽然至，浩叹盈空虚。凉风感床席，肃肃来告余。
秋斋读书杂感·其七
作者：陈沆
朝代：清
体裁：古风

大山袭气母，土石但坚厚。无端云祁祁，俄顷起枯朽。灵泽无殊施，物情有异受。龙乘此变化，舒敛若无有。阴阳蕴泄奇，乃知造物久。吾欲论其精，徒然见尘垢。
秋斋读书杂感·其三
作者：陈沆
朝代：清
体裁：古风

秋虫不知寒，唧唧何唧唧。千感并一声，浩然盈吾室。啧啧始生鸟，一枝为之巢。朝出谋啄饮，暮归语嗷嘈。日与乌雀处，羽翼安得高。感兹坐太息，群生各亦劳。
秋斋读书杂感·其二
作者：陈沆
朝代：清
体裁：古风

终日坐修竹，爱其苍苍然。流风动左右，为我留青烟。杂花非不好，色无三时妍。草木各有命，荣枯岂由天。静观落叶理，因悟无生前。閒居积恐惧，何以终华年。
秋斋读书杂感·其五
作者：陈沆
朝代：清
体裁：古风

委骨在墙隙，众蚁何营营。蚁多骨苦少，彊弱殊未平。得之不必饱，失之乃成争。利端即祸首，何以安群生。圣人体万物，无过口腹情。
秋斋读书杂感·其八
作者：陈沆
朝代：清
体裁：古风

高斋净无埃，万卷森在列。多读吾未能，静对良亦悦。六经有微言，了了川上月。印波本常圆，投石乃成缺。末学多支离，精义日微灭。小子生又晚，何由悟前哲。
秋斋读书杂感·其六
作者：陈沆
朝代：清
体裁：古风

虎豹而即人，利在求其肉。蜂虿亦何为，岂曾沾汝腹。物生各有情，百防时反覆。高堂生巘湍，厚味中腊毒。哲士知其然，慎身如璞玉。不贵外无患，所期中自足。
秋斋读书杂感·其四
作者：陈沆
朝代：清
体裁：古风

院深人迹稀，群卉乐其养。岁久成荒芜，行步遭宿莽。主人恶非类，翻然荷锄往。吾前止其行，诛恶忌抢攘。群物各杂生，不碍兰蕙长。秋雨绿一山，始见门户广。
秋望有寄
作者：陈沆
朝代：清
体裁：五言律诗

客里秋逾健，披衣上古台。夕阳林表灭，飞雨雁边来。旧事悲王浚，高风缅郭隗。无穷身世感，寄意白云隈。
秋霖三首·其一
作者：陈沆
朝代：清
体裁：古风

秋气已不怿，秋霖况浪浪。漆云闭阊阖，放此阴蜺狂。羲叔不在御，天心毋乃荒。飒风吹帏闼，晨夕度混茫。巷无长者迹，蛙黾登我堂。感此百虫语，旷然怀旧乡。夜中八九起，颠倒余衣裳。倦极一欹枕，梦见白日光。
秋霖三首·其三
作者：陈沆
朝代：清
体裁：古风

淫潦终不止，行役终不已。驾言出巷游，车覆沟中水。登城望郊畿，平地成湖海。奔云鹙鸧愁，大泽鸿雁馁。君王廑秋巡，不以雨废礼。恭闻万乘出，清道百神使。太阳启朱轮，屏翳敢乱纪。寄语流离民，见天终有喜。
秋霖三首·其二
作者：陈沆
朝代：清
体裁：古风

雷电惊梦回，雨声在床足。敝衾半沾湿，无睡坐举烛。案头见邸报，水决浑河曲。密云及滦平，十室九荡覆。鱼腹之所遗，漂摇水上宿。民穷恃天慈，胡亦降淫毒。夏不泽我田，秋乃毁我屋。浩荡圣人恩，赐帑助修筑。百里无乾土，何以兴畚挶。愧我窃安居，屋漏犹为福。
秦芝庭公子索题藏诗坞图
作者：陈沆
朝代：清
体裁：古风

胭脂山上藏诗坞，一半种花半种树，半是诗人下榻处。入门见竹不见山，落叶时露斜阳殷，老屋却在山中间。疏林缺处开朱牖，一人低头笔在手，知是哦诗剑峰叟。复有一人行碧苔，贪看远山立徘徊，是我曳杖寻诗来。黄公作图翠欲滴，公亦三年坞中客，胸有烟云非笔墨。世间何处无青山，草木不灵花不仙，胜地还要诗人传。左揖凤凰右招鹤，秋月秋风劝华酌，七百年来无此乐。主人爱客轻黄金，客更爱才无古今，后世有人知此心。
移居诗贺程云芬前辈
作者：陈沆
朝代：清
体裁：古风

积雨乍霁纤埃无，翰林主人移新居。奉太夫人登板舆，梁家少妇左右扶。奴子三五背负鼎臼琴尊壶，架书匣砚副以双驴车。新居最近城南隅，祝园封园今则芜。国初前辈风流殊，亭馆颇分俸所馀。虎坊别墅昆山徐，藤花书屋秀水朱。老树村边给事庐，晚翠阁里多奇书。太平官府百不拘，暇以文酒为欢娱。枚马词赋盛西都，褚虞身在瀛洲图。数十年来老辈徂，屋少于前官倍初。贱子一岁三易租，草草赁得黄公垆。君亦夜夜防穿窬，自春卜迁秋忽诸。吁嗟作官不谋屋一区，何况穷士远来困泥涂，何况百姓嗷嗷不得完田闾。君才岂屑一室自埽除，种花莳竹手把鸦嘴锄。寿母见之一轩渠，以此自乐良非迂。秋来佳日不可辜，何时花里开冰厨，槐簃看菊邀吾徒。
程云芬前辈花烛词·其一
作者：陈沆
朝代：清
体裁：七言律诗

我知潘岳意缠绵，独住蓬壶过一年。奈有慈亲依日下，可无佳妇拜堂前。凤鸾声苦因求助，羔雁春多竟得仙。好与词林添故事，今宵花烛撤金莲。
程云芬前辈花烛词·其二
作者：陈沆
朝代：清
体裁：七言律诗

相公心事极怜才，亲与婵嫣结凤媒。西母吉占归妹卦，北堂喜动合欢杯。新妆彩笔携春殿，小阁官梅上镜台。从此鸡鸣知有戒，早朝不用漏壶催。
立春
作者：陈沆
朝代：清
体裁：七言律诗

我之来矣逢春去，今我未归春又来。积雪忽添门外水，好风先上屋边梅。客当岁暮心俱促，天到寒深意已回。言念亲庭四千里，望云独自上高台。
立秋后一日送董小槎前辈南归
作者：陈沆
朝代：清
体裁：古风

十载官不迁，一身贫如洗。此事自偶然，顺受斯已矣。胡为天不仁，以病病君子。前年患肺痈，今岁患心痞。势如遘群小，攻击无定指。客居不可长，浩然戒行李。一夜秋风吹，吹送潞河水。病身不病德，无为叹衰否。归去黄山云，中有文公里。昕夕见先贤，道洽百事喜。先生信得朋，其如索居此。相知满长安，多为意气使。别离何足悲，悲从好修起。他日有疑行，执问谁者是。相留苦无计，相望曷有已。瓣香祝起居，崇德集嘉祉。
立秋日送刘莘农归天门·其一
作者：陈沆
朝代：清
体裁：七言律诗

人海偏悭见面缘，乍相逢处是离筵。槐花细雨思乡梦，菰菜秋风送客天。士不容狂归亦得，人虽有忌见犹怜。萧条行李轻如叶，早晚关山缓著鞭。
立秋日送刘莘农归天门·其二
作者：陈沆
朝代：清
体裁：七言律诗

大竹山人王鲁之，与君才笔两嵚㟢。三年蜀道迷消息，六月燕山感别离。秋气消除惟有酒，竟陵死后岂无诗。归帆倘过天门县，孟浩亭边与子期。
答友
作者：陈沆
朝代：清
体裁：五言律诗

此去二千里，风霜半月过。路随征雁远，诗比乱山多。岁俭谙穷味，天寒纵酒魔。君家梅树下，得句更如何。
绿阴野屋杂诗为复园作·其一
作者：陈沆
朝代：清
体裁：古风

君如岭上云，我如风中絮。閒云不离山，飞絮无定路。却被好风吹，吹入云深处。行藏两无心，一朝托肺腑。
绿阴野屋杂诗为复园作·其三
作者：陈沆
朝代：清
体裁：古风

弟家玉桥西，兄家玉桥东。相去不一里，竹树交蒙茏。东家巢燕白，西家巢燕红。燕燕出相值，鸣声两雍雍。
绿阴野屋杂诗为复园作·其二
作者：陈沆
朝代：清
体裁：古风

昨来渡沩江，村路行蹢䠱。朦朦山前月，照见山后屋。幽人此高歌，深夜门户绿。喜极忘周旋，一鬨入深竹。
绿阴野屋杂诗为复园作·其五
作者：陈沆
朝代：清
体裁：古风

南溪若操琴，北溪若鸣环。恋此门前流，宛转不出山。水清石益瘦，朗然照我颜。夜来东窗卧，梦落清泠间。
绿阴野屋杂诗为复园作·其六
作者：陈沆
朝代：清
体裁：古风

山中无早暮，鸟啼春昼长。却行野田上，翠毯铺新秧。习此眠食间，愧彼耕种忙。有田不归去，旧宅今已荒。
绿阴野屋杂诗为复园作·其四
作者：陈沆
朝代：清
体裁：古风

朝来山雨过，众绿纷蒙茸。炊烟不出户，白云走相从。不知何涧水，响落屋角松。惊起老鹤飞，飞入冥冥中。
翁覃溪先生重赴琼林宴贺诗·其一
作者：陈沆
朝代：清
体裁：七言律诗

周甲重逢赐宴荣，天将夫子重科名。三春补摘琼林艳，一榜争扶洛社英。佳婿探花为座主，上公执爵半门生。卿云五色当筵见，瑞麦同时奏太平。
翁覃溪先生重赴琼林宴贺诗·其二
作者：陈沆
朝代：清
体裁：七言律诗

书翻俎豆忆前缘，御酒天开八秩筵。特与词林增典故，果然科第有神仙。题名记写梁公后，润色诗成郑伯先。薄植未容陪盛宴，霓裳窃和大罗篇。
舆中作
作者：陈沆
朝代：清
体裁：七言绝句

拥被孤眠梦不平，荒街夜半有鸡声。仆夫错认月将晓，行过一程天未明。
舟暮
作者：陈沆
朝代：清
体裁：七言律诗

征程细雨冱寒初，到眼风光画不如。一水乱流斜照外，数山高出远天馀。偶然落桨惊飞雁，何处荒街唤卖鱼。待取江间明月上，清歌无酒转愁予。
舟行
作者：陈沆
朝代：清
体裁：五言律诗

水驿程无定，新寒力尚微。雁随双桨下，山带一帆飞。橘柚经霜熟，芦蒹得雨肥。渔歌行处有，太息旅情非。
舟行偶作
作者：陈沆
朝代：清
体裁：古风

孤帆信风游，水阔山渐远。不知舟行急，但觉地势转。篙橹终日閒，吾亦兴不浅。却缘急柁声，惊吠岸旁犬。
舟过嘉鱼有怀
作者：陈沆
朝代：清
体裁：五言律诗

古县青山外，轻帆细雨馀。客程随去雁，春水落嘉鱼。倚郭松身大，沿江麦浪疏。沧波迷望眼，不见子云居。
芙初请假出都余与贺耦庚编修谢心兰孝廉为酒饯之席间得诗二首时同座者欧阳坦斋侍御何仙槎司业唐竟海李双圃两检讨廖韵楼秋部易午亭农部共十人·其一
作者：陈沆
朝代：清
体裁：七言律诗

几度思乡与愿违，偏从客里送君归。风吹易水萧萧冷，雁到吴江缓缓飞。奈与黄花添别泪，悬知白发盼征衣。故园此日饶风味，橙子香中蟹正肥。
芙初请假出都余与贺耦庚编修谢心兰孝廉为酒饯之席间得诗二首时同座者欧阳坦斋侍御何仙槎司业唐竟海李双圃两检讨廖韵楼秋部易午亭农部共十人·其二
作者：陈沆
朝代：清
体裁：七言律诗

十人同话别离筵，消瘦如君我亦怜。作宦身同贫在客，多情老与病为缘。独归泰伯城边路，难遣重阳酒后天。明岁北来须及早，淮南休赋小山篇。
苗刀歌
作者：陈沆
朝代：清
体裁：古风

金飙飒飒霜气骄，不醒不醉秋萧骚。蛮奴手持三尺刀，为我拂拭生寒涛。此刀铸自苗人手，五月五日神饮酒。临水咒取黄蛟魂，毒雨炎风为父母。忆昨天兵下五溪，将军转战南荒低。野苗杀人如截泥，取头祭刀刀夜嘶。彼刀虽然一当什，不如我刀智胜力。事急争来马后降，微生忽向刀前毕。祇今妖气犹射人，斑斑战血痕疑新。夜来髑髅哭山雨，绕刀索魂吹碧燐。天生苗性好杀伐，伯禹神兵制不得。安得溪峒化作田，一时销尽腰间铁。